Skollie is 'n Afrikaanse rolprent wat in 1984 vrygestel is. Die rolprent is 'n drama. George Ballot as Skollie Patrick Mynhardt as Pappa Emgee Pretorius as Priester Elmarie Kruger James Borthwick Skollie, Suid-Afrika se gewildste tronkvoël, hoor dat sy seuntjie mishandel word en op 'n dag kry hy die geleentheid wat hy soek om uit die tronk te ontsnap. Buite wag sy vriende, maar ook dié wat daarop uit is om hom te misbruik terwyl hy voortvlugtend is. Lys van Afrikaanse rolprente


Die kwadraat (van Latyns: quadratus, vierkant) van 'n getal is die tweede mag van die getal. Die kwadraat word verkry deur die getal met homself te vermenigvuldig. As voorbeeld, die kwadraat van 6 is 6×6 = 36. Die verband tussen kwadrate en vierkante word duidelik as mens dink dat die oppervlakte van 'n vierkant gelyk is aan die kwadraat van die lengte van die sye. Voorbeelde: 1² = 1 × 1 = 1 3² = 3 × 3 = 9 12² = 12 × 12 = 144 (−3)² = (−3) × (−3) = 9 ( 1 3 ) 2 = 1 3 × 1 3 = 1 9 {\displaystyle \left({\tfrac {1}{3}}\right)^{2}={\tfrac {1}{3}}\times {\tfrac {1}{3}}={\tfrac {1}{9}}} ( 3 ) 2 = ( 3 1 2 ) 2 = 3 {\displaystyle \left({\sqrt {3}}\right)^{2}=\left(3^{\frac {1}{2}}\right)^{2}=3} Die inverse van die kwadraat van nie-negatiewe getalle is die vierkantswortel.


Die Arabiese Skiereiland of Arabië is 'n skiereiland in Suidwes-Asië, waar Afrika en Asië ontmoet. Dit lê oos van Ethiopië en noordelike Somalië; suid van Israel, die betwiste Palestynse gebiede en Jordanië; en suidwes van Iran. Die uiterste kusgebiede van Arabië bestaan uit: aan die suidweste die Rooisee en Golf van Aden; aan die suidooste die Arabiese See; en aan die noordooste die Golf van Oman en die Persiese Golf. Die volgende lande lê in Arabië: Saoedi-Arabië Jemen Oman Koeweit Verenigde Arabiese Emirate Katar Bahrein Die skiereiland is deel van die Midde-Ooste, maar dit beteken gewoonlik die Arabiese Skiereiland saam met die Levant en Mesopotamië. Die woord "Arabië" verwys soms slegs na Saoedi-Arabië. Saoedi-Arabië, as land, bedek omtrent die hele Arabië. Die meeste mense in Arabië is burgers van Saoedi-Arabië of van Jemen. HAT Taal-en-feitegids, Pearson, Desember 2013, ISBN 978-1-77578-243-8 Hierdie artikel is ’n saadjie. Voel vry om Wikipedia te help deur dit uit te brei.


Soekie is 'n Afrikaanse rolprent wat in 1975 deur Constantia Films vervaardig en uitgereik is. Dit is geskoei op die boek Die Hele Dorp Weet deur Santie Groskopf en is in 1961 die eerste keer verfilm onder dié naam. Die rolprent is ’n drama. Van die akteurs is Erna van der Bergh, Elma Potgieter, Petru Wessels, Dawid van der Walt en Wena Naudé. Die rolprent handel oor ’n meisie wat ’n soektog na haar pa onderneem nadat haar ouers besluit het om te skei. Dit fokus op die vernietigende uitwerking van egskeiding op ’n gesin. Lys van Afrikaanse rolprente


Itumeleng Isaac Khune (gebore op 20 Junie 1987 in Ventersdorp) is 'n Suid-Afrikaanse sokkerspeler. Hy het vir die Bafana Bafana uitgedraf. Hierdie artikel is ’n saadjie. Voel vry om Wikipedia te help deur dit uit te brei.


Kogelberg-natuurreservaat, 3000 ha groot, is 'n belangrike natuurreservaat bevattende die Kogelbergreeks, oos van Kaapstad in Suid-Afrika. Die gebied bevat 'n plantkundige verskeidenheid van meer as 1 600 verskillende spesies, wat moeilik elders in die wêreld oortref kan word. Bergfynbos en valleibos word hier bewaar, onder andere spesies van erikas, sewejaartjies asook sekere proteas. Reën kom gewoonlik in die winter in die gebied voor. Die middel van die somer is die droogste tyd wanneer daar warm bergwinde kan waai. "City of Cape Town Nature Reserves. Free Booklet" (PDF). Geargiveer vanaf die oorspronklike (PDF) op 22 November 2010. Besoek op 4 April 2013.


Garderen is ’n dorp in die munisipaliteit Barneveld in die provinsie Gelderland in Nederland. Hierdie artikel is ’n saadjie. Voel vry om Wikipedia te help deur dit uit te brei.


Die Xeropotamou-klooster (Grieks: Μονή Ξηροποτάμου) is ’n Oosters-Ortodokse klooster in die middelste deel van Berg Athos in Griekeland. Dit is agtste in rang van die skiereiland se kloosters en is toegewy aan die Veertig Martelaars van Sebaste. Daar is sowat 25 werkende monnike. Die klooster is in die 10de eeu gestig. Dit besit verskeie relieke, onder andere die grootste oorgeblewe deel van die Heilige Kruis. Daarom vier die klooster ook ’n spesiale fees op 14 September met die Fees van die Kruisverheffing. Die biblioteek bevat 409 manuskripte en sowat 600 gedrukte boeke. Xeropotamou op Berg Athos se webtuiste Geargiveer 3 Maart 2016 op Wayback Machine Griekse departement van kultuur: Xeropotamou Geargiveer 2 Maart 2007 op Wayback Machine Hierdie artikel is vertaal uit die Engelse Wikipedia Berg Athos Koördinate: 40°13′40.54″N 24°13′11.33″O / 40.2279278°N 24.2198139°O / 40.2279278; 24.2198139


Die Agiou Pavlou-klooster (Grieks: Μονή Αγίου Παύλου, die klooster van sint Paulus) is ’n Oosters-Ortodokse klooster in die westelike deel van Berg Athos in Griekeland. Dit is 14de in rang van die skiereiland se kloosters. Daar is tans sowat 31 monnike. Die Katolikon, of hoofkerk, is toegewy aan die opdra van Jesus in die tempel. Sy feesdag is op 2 Februarie volgens die Juliaanse kalender (Nuwe Styl: 15 Februarie). Die stigter van die klooster was sint Paulus van Xeropotamou. Tussen 1355 en 1365 het die Serwiese edelman Antonije Bagaš die geruïneerde klooster gekoop en gerestoureer, en sy ab geword. Op 14 Oktober 1410 het die Serwiese heerser Đurađ Branković die dorpie Kuzmin in Kosovo aan die klooster geskenk omdat dit die wens was van die oorlede prins Lazar Hrebeljanović. Die klooster se biblioteek bevat 494 manuskripte en meer as 12 000 gedrukte boeke. Twee idiorritmiese skiti's val onder die klooster: Die Roemeense Lakko-skiti Die Griekse Nuwe Skiti Berg Athos Eastern Christianity, p. 160 Zivkovic, Tibor. Charters of the Serbian rulers related to Kosovo and Metochia. pp. 123–124.


Vadodara (Gujarati: વડોદરા, Vaḍodarā; voorheen: Baroda) is die derde grootste stad in die Indiese deelstaat Gujarat ná Ahmedabad en Surat met 'n bevolking van 1 602 424 in 2012. Dit is 'n belangrike industriële en universiteitstad met 'n groot nywerheidsektor. Vadodara was een van die gasheerstede tydens die Krieketwêreldbeker 1996.    Hierdie Indië-verwante artikel is 'n saadjie. U kan wikipedia help deur dit uit te brei.


Die Fort van Petrus en Paulus (Russies: Петропа́вловская кре́пость, Petropawlofskaja krepost) is die fort wat in 1706–1740 deur Pieter die Grote in Sint Petersburg, Rusland, laat bou is volgens die ontwerp van Domenico Trezzini. Dit is die sentrale en belangrikste deel van die Staatsmuseum van Sint Peterburgse Geskiedenis. Die museum het geleidelik die enigste eienaar van die fort geword, buiten die gebou van die Sint Petersburgse Munt. Die fort is op 16 Mei (volgens die Juliaanse kalender) 1703 gestig deur Pieter die Grote op die klein Zajatsji-eiland aan die Newarivier. Volgens die Gregoriaanse kalender was dit 27 Mei. Dis gebou te midde van die Noordelike Oorlog met Swede om die toekomstige hoofstad te beskerm teen aanvalle deur die vyand. Die aanvanklike fort van grond en hout is binne ’n jaar voltooi en in 1706–1740 met stene oorgebou. Van omstreeks 1720 af het die fort gedien as ’n basis vir die stad se garnisoen en ook as ’n tronk vir politieke gevangenes. Die Troebetskoi-bastion, wat in die 1870's herbou is, het die hooftronk geword. Die eerste mens wat uit die tronk ontsnap het, was die anargis prins Pjotr Kropotkin in 1876.


Oos-Caprivi was 'n vorige Bantoestan (tuisland) in die noordooste van Suidwes-Afrika. Dit het 'n oppervlak van sowat 19 532 vierkante kilometer beslaan. Die hoofstad was Katima Mulilo. Die tuisland was geskep vir die Loziprekende mense te huisves en in 1964 het dit meer as 90 422 inwoners gehad. Volgens die voorbereiding van die Namibiese onafhanklikheid van Suid-Afrika, is die tuisland heringelyf by Suidwes-Afrika, en wel as deel van Caprivi. Hierdie artikel is ’n saadjie. Voel vry om Wikipedia te help deur dit uit te brei.


Die soetrissie is die vrug van 'n kultivar van die Capsicum annuum. Ander kultivars van dieselfde spesie lyk heel anders en staan ook bekend as brandrissies. Die spesie kom oorspronklik uit Suid-Amerika, maar het in Europa bekendheid verwerf in Hongarye en Turkye. Rissiesaad is in 1493 na Spanje versprei en daarvandaan na ander lande in Europa, Afrika en Asië. China is tans die wêreld se grootste rissieprodusent, gevolg deur Meksiko en Indonesië. Engelse name sluit in bell pepper, sweet pepper of net pepper (in Brittanje en Ierland) en capsicum (in Indië, Australië en Nieu-Seeland). Dit is 'n kultivargroep van die spesie Capsicum annuum. Kultivars van die plant produseer vrugte in verskillende kleure: rooi, geel, oranje, groen, asook bruin, ivoor, lig- en donkerpers. Soetrissies het 'n redelike hoë vitamien A-inhoud. Verder bevat dit ook vitamien B6, riboflavien,vitamien C, vitamien E, kalium en mangaan. 'n Oranje soetrissie 'n Versameling soetrissies van verskillende kleure 'n Halwe en heel rooi soetrissie 'n Heel pers soetrissie Rooi soetrissie Groen Japannese soetrissie Groen, geel en rooi soetrissie Rissiebloeisels Sekondêre groei binne 'n rissievrug Rooi soetrissies dien as versiering


Lida Botha is ’n vryskutaktrise vir radio, televisie en die verhoog. Sy is in Namakwaland gebore en het aan die Hoërskool La Rochelle in die Paarl skoolgegaan. Ná skool het sy aan die Universiteit van Kaapstad studeer. Sy is getroud met Johan Botha. Die egpaar verskyn in talle TV- en rolprentproduksies en was by al die Afrikaanse kunstefeeste vir hul Oupa en Ouma stories bekend. Botha het in die laat 1960's en vroeë 1970's vir die eertydse Sukovs en Swaruk gewerk. Sy was onder andere te sien as die ma in Gerben Kamper se produksie (vir Sukovs) van Chris Barnard se Pa maak vir my ’n vlieër Pa. In die laat 1970’s het sy ’n vryskutaktrise geword. In 2009 het sy en Johan Botha in die TV-reeks Oupa en Ouma sit op die stoep gespeel wat deur Leon Kruger vir hulle geskryf en geregisseer is, gevolg deur die 2012-opvolg, Oupa en Ouma sit op die stoep en raak romanties, ook deur Kruger. In 2012 het hulle JohanLida Produksies gestig om met die stuk te toer onder regie van Johan.


Die rooikeelflap (Euplectes ardens) is 'n voël wat in noordoos Zimbabwe en die oostelike dele van Suid-Afrika voorkom. Die broeiende mannetjie is hoofsaaklik swart met 'n rooi borsband, waar die wyfie en die nie-broeiende mannetjie 'n diggestreepte rugkant het. In Engels staan die voël bekend as Red-collared Widowbird. Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 BirdLife International (2012). "Euplectes ardens". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link)


Wilgerivier kan na een van die volgende verwys: 1 2 3 4 5 6 7 Wilgerivier (spruit in die Wes-Kaap, 33,56°S, 20,67°O), 33°33′42″S 20°40′25″O / 33.56155°S 20.67359°O / -33.56155; 20.67359 (Wilgerivier (suba nga anhianhi sa Habagatang Aprika, Province uit in die Wes-Kaap,of the Western Cape, lat -33,56, long 20,67)) Wilgerivier (Wes-Kaap, 33,50°S, 22,98°O), 33°29′49″S 22°59′03″O / 33.49702°S 22.9843°O / -33.49702; 22.9843 (Wilgerivier (suba sa Habagatang Aprika, Province of the Western Cape, lat -33,50, long 22,98)) Wilgerivier (Oos-Kaap, 33,48°S, 24,40°O), 33°29′00″S 24°24′00″O / 33.48333°S 24.4°O / -33.48333; 24.4 (Wilgerivier (suba sa Habagatang Aprika, Eastern Cape, lat -33,48, long 24,40)) Wilgerivier (spruit in die Oos-Kaap, 32,60°S, 25,45°O), 32°35′49″S 25°27′05″O / 32.59702°S 25.45132°O / -32.59702; 25.45132 (Wilgerivier (suba nga anhianhi sa Habagatang Aprika, Eastern Cape, lat -32,60, long 25,45)) Wilgerivier (Vrystaat, 28,23°S, 29,55°O), 28°13′34″S 29°32′43″O / 28.22598°S 29.54525°O / -28.22598; 29.54525 (Wilgerivier (suba sa Habagatang Aprika, Free State, lat -28,23, long 29,55)) Wilgerivier (Vaal), 27°07′43″S 28°23′33″O / 27.12849°S 28.39245°O / -27.12849; 28.39245 (Wilgerivier (suba sa Habagatang Aprika, Free State, lat -27,13, long 28,39)) Wilgerivier (Olifants), 25°34′37″S 29°11′08″O / 25.57686°S 29.18543°O / -25.57686; 29.18543 (Wilgerivier (suba sa Habagatang Aprika, Mpumalanga, lat -25,58, long 29,19))


Wingate Park is 'n voorstad in die suidooste van Pretoria, Suid-Afrika. Wingate Park is geleë tussen die woonbuurte Erasmuskloof, Elarduspark, Moreletapark en Pierre van Ryneveldpark. Wingate Park was vir 'n lang ruk (1970 - 1990) die verste uitbreiding van Suidoos-Pretoria, maar is nou ten volle "toegevou" soos nuwe woongebiede steeds verder vanaf die stadskern van Pretoria uitbrei. "Subplek Wingate Park". Sensus 2011. Hierdie artikel omtrent 'n plek in Pretoria en omgewing is slegs ’n saadjie. Jy kan Wikipedia help deur dit uit te brei.


Die gewone paradysvink (Vidua paradisaea) is 'n standvoël wat voorkom in Noordwes, KwaZulu-Natal, Gauteng, Limpopo, Mpumalanga, Zimbabwe, Mosambiek, Botswana (behalwe die suidweste) en noordwes Namibië. Mannetjie in sy broeivere Wyfie Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name Sasol Voëls van Suider-Afrika. Struik Nature. Vierde Uitgawe 2011. ISBN 978-1-77007-928-1 BirdLife International (2012). "Vidua paradisaea". IUCN Rooilys van Bedreigde Spesies. Weergawe 2012.1. Internasionale Unie vir die Bewaring van die Natuur. Besoek op 16 Julie 2012.AS1-onderhoud: ref=harv (link)


Die nasionale vlag van Argentinië is op 27 Februarie 1812 amptelik in gebruik geneem. Die vlag vertoon drie horisontale bane van bo na onder in ligblou, wit en ligblou met die Meison in die middel van die wit baan. Die vlag is deur Manuel Belgrano ontwerp, in lyn met die onlangse skepping van die kokarde van Argentinië en is vir die eerste maal vertoon in die stad Rosario in 1812 gedurende die Argentynse Onafhanklikheidsoorlog. Die Nasionale Monument aan die Vlag is later op die plek van die eerste vertoning opgerig. Die Eerste Driemanskap het nie die gebruik van die vlag goedgekeur nie maar die Asamblea del Año XIII het die gebruik van die vlag as oorlogsvaandel toegestaan. Dit was die Kongres van Tucumán wat die vlag uiteindelik in 1816 as die nasionale vlag aangewys het. In 1818 is ’n geel Meison in die middel toegevoeg. Die volle vlag met die son op word die Amptelike Seremoniële Vlag (Spaans: Bandera Oficial de Ceremonia) genoem. Die vlag sonder die son word beskou as die Siervlag (Spaans: Bandera de Ornato). Hoewel albei weergawes as die nasionale vlag beskou word, moet die siervlag altyd laer gehys word as die Amptelike Seremoniële Vlag.


Heraklonas (Latyn: Constantinus Heraclius, Grieks: Κωνσταντῖνος Ἡράκλειος; oorl. 641) was kortliks van Februarie tot September 641 die Bisantynse keiser. Hy was die seun van keiser Herakleios en sy niggie Martina. Hy is gebore en het regeer as Constantinus Heraclius, maar die verkleiningsvorm Heraklonas (klein Herakleios) word in Bisantynse en moderne geskrifte gebruik. Teen die einde van Herakleios se bewind, op 4 Julie 638, het hy Heraklonas tot medekeiser verklaar saam met sy halfbroer, Konstantyn III. Konstantyn het hul pa opgevolg en ná sy voortydige dood in Mei 641 was Heraklonas die alleenheerser. Maar gerugte dat sy ma, Martina, Konstantyn vergiftig het, het daartoe gelei dat laasgenoemde se seun Constans as medekeiser aangestel is. Martina en haar seuns is daarna afgesit, vermink en verban. Constans II het toe alleenheerser geword. Niks verder is van Heraklonas bekend nie, maar daar word vermoed dat hy later in die jaar van sy afsetting dood is. Hierdie artikel is vertaal uit die Engelse Wikipedia The Oxford Dictionary of Byzantium, Oxford University Press, 1991. Wikimedia Commons het meer media in die kategorie Heraklonas.


Die Dinastie van Herakleios was ’n familie wat van 610 tot 711 oor die Bisantynse Ryk regeer het. Dit was ’n waterskeidingsperiode in die ryk se geskiedenis, asook dié van die wêreld. Die stigter van die dinastie was Herakleios, wat in 610 keiser geword het nadat hy en sy pa, Herakleios die Ouere, die eksarg van Afrika, ’n suksesvolle opstand teen die ongewilde keiser Phokas gelei het. Hy het die ryk vergroot en sy reorganisasie van die regering en weermag was baie suksesvol. Hoewel die grond wat hy gewen het in die oorlog teen die Persiese koning Khosrau II weer verloor is met die inval van die Moslems, tel Herakleios steeds onder die groot Romeinse keisers. In die laaste jare van Herakleios se bewind was daar ’n stryd tussen sy eerste vrou, Eudokia, se seun Konstantyn en sy tweede vrou, Martina, wat wou hê haar seun Heraklonas moes keiser word. Konstantyn het keiser geword toe sy pa in 641 dood is, met Heraklonas as medekeiser, maar is ná net vier maande dood. Heraklonas het toe die alleenheerser geword.


Dr. Tobias Ballot Muller (noemnaam Tobie, George, 13 Augustus 1884 – Philippolis, 25 Oktober 1918) was 'n predikant in die Nederduitse Gereformeerde Kerk en 'n Afrikaanse taalstryder. Dr. Tobie Muller was 'n inspirerende studenteleier op Stellenbosch en 'n kampvegter vir Afrikaans. Hy was die eerste voorsitter van die Afrikaanse Taalvereniging (ATV) in die Eikestad. Nadat hy in 1909 na Europa vertrek het, het hy sy doktorsgraad aan die Universiteit van Utrecht verwerf. Sy proefskrif, De kennisleer van het Anglo-Amerikaansch pragmatisme (1913), is van belang vir die geskiedenis van die filosofie in Suid-Afrika. In Oktober 1913 het hy 'n belangrike lesing gelewer, Die geloofsbelydenis van 'n Nasionalis, wat deur die ATV versprei is. In dié tyd het Muller hom vurig vir sy volk se regte begin beywer en 'n Afrikaanse maandblad, Ons Moedertaal, opgerig', waarvan hy redakteur geword het. (Dit is kort daarna by die Huisgenoot ingelyf.) Hy was 'n voorstander van die Afrikaanse Bybelvertaling en was lid van die eerste kommissie wat vir dié doel aangestel is.


Qatar Airways Maatskappy Q.C.S.C. (Arabies: القطرية, Al Qatariyah ), wat as Qatar Airways handel dryf, is die staatsbeheerde lugredery en vlagdraer van Katar. Met sy hoofkwartier in die Qatar Lugdienstoring in Doha, bedryf die lugredery 'n spilpunt-en-speeknetwerk wat meer as 100 internasionale bestemmings regoor Afrika, Sentraal-Asië, Europa, die Verre Ooste, Suid-Asië, die Midde-Ooste, Noord-Amerika, Suid-Amerika en Oseanië met sy basis in Doha verbind, met behulp van 'n vloot van meer as 150 vliegtuie. Die lugredery het meer as 30 000 werknemers met 17 000 personeel in direkte diens en 'n verdere 13 000 by sy filiale. Op 8 Oktober 2012 het die uitvoerende hoof, Akbar Al Baker, aangekondig dat Qatar Airways by die "Oneworld Alliance" gaan aansluit. Die redery het net een jaar later, op 30 Oktober 2013, 'n volwaardige lid geword. Qatar Airways is internasionaal onder kritiek as gevolg van sy swak werksomstandighede. So word swanger werknemers, volgens indiensnemingsvoorwaardes, ontslaan as hul swanger sou raak.


Guy Fawkes, (Engels: /ˈɡaɪ ˈfɔːks/; York, 13 April 1570 – Londen, 31 Januarie 1606), soms ook bekend as Guido Fawkes, was 'n Engelse soldaat. Hy is bekend vir sy rol in die sameswering om koning Jakobus I van Engeland en 'n groot deel van die Skotse adel wat in Londen woon te vermoor. Fawkes is in York gebore, waar hy in die kerk van St. Michael-le-Belfry gedoop en skool bygewoon het. Hy dien 'n paar jaar as soldaat, en doen ervaring met plofstowwe op. Hy dien ook onder die Spanjaarde tydens die Tagtigjarige Oorlog, en help onder andere om Calais in 1596 in te neem. In Mei 1604 beraam die Engelse katolieke Robert Catesby, Thomas Percy, John Wright, Robert Keyes, Thomas Wintour en Robert Wintour 'n aanslag teen die protestantse koning Jacobus I. Catesby kom met Fawkes in aanraking, wat oor aansienlike militêre kennis en ervaring met plofstowwe beskik. Op 5 November 1605 word Fawkes in 'n kelder onder die Hoërhuis met buskruit en lonte betrap. Die komplot staan daarom as die Katolieke Buskruitverraad bekend.


Olie Kolonie is 'n Afrikaanse rolprent wat op 19 Mei 1975 vrygestel is. Die regisseur was Neil Hetherington terwyl Hein Toerien die skryfwerk behartig het. Die hoofrolle word deur Hans Strydom, Nic de Jager en Rika Sennett vertolk. Hierdie is 'n komedie vir die hele gesin met geen ouderdomsperk op nie. Hans Strydom Nic de Jager Rika Sennett Gaby Getz Patrick Mynhardt Nico Carstens Klaas de Boer Jimmy Rayson Darryl Jooste Annie Basson Danie Smuts Gary Edwards Frank Saunders Stan Katz Tessa Ziegler Ian Yule Bill Prout-Jones Lys van Afrikaanse rolprente Hierdie artikel is ’n saadjie. Voel vry om Wikipedia te help deur dit uit te brei.


Theodore Roosevelt, Jr. (27 Oktober 1858 – 6 Januarie 1919) was die 26ste President van die Verenigde State (1901–1909). Tydens sy ampstermyn het Oklahoma op 16 November 1907 die 46ste deelstaat van die Verenigde State geword. Sy portret is saam met die van die presidente George Washington, Thomas Jefferson en Abraham Lincoln by Mount Rushmore uitgebeeld. Theodore Roosevelt het in 1906 die Nobelprys vir Vrede ontvang vir sy bemiddeling in die Russies-Japannese Oorlog van 1904−1905. Danksy sy inisiatief is die oorlog formeel beëindig met die ondertekening van die Verdrag van Portsmouth. Theodore Roosevelt jr. "The Nobel Peace Prize 1906" (in Engels). Nobelprize.org. Geargiveer vanaf die oorspronklike op 5 Julie 2018. Besoek op 6 Oktober 2017. Wikimedia Commons het meer media in die kategorie Theodore Roosevelt. Hierdie artikel is ’n saadjie. Voel vry om Wikipedia te help deur dit uit te brei.


Sien Pous Johannes VIII vir die wettige pous. Johannes VIII was 'n teenpous in die Rooms Katolieke Kerk vir 'n kort tydjie in 844. Johannes VIII word ook in die literatuur sonder sy volgnommer as Teenpous Johannes aangegee Onder Pous Gregorius IV was Johannes 'n aartsdeken in Rome. Toe Gregorius in 844 sterf roep die burgers van Rome Johannes uit tot pous. Die Romeinse adel was nie daarmee tevrede nie en kies Sergius wat uit die adelstand was. Sergius kon gou 'n einde maak aan Johannes se pretensies en het hom in 'n klooster gevange gehou. Sergius is toe as pous gekroon. John. (2008). Encyclopædia Britannica. Deluxe Edition. Chicago: Encyclopædia Britannica. Claudio Rendina, I papi, Roma, Ed. Newton Compton, 1990, p. 266.


'n Vloeimeetskyf (Engels="flow orifice" of "orifice plate") is 'n instrument wat die vloeitempo in 'n pyp meet. Dit werk op die Bernoulli-beginsel wat bepaal dat 'n toename in die snelheid van 'n vloeier gepaard gaan met 'n afname in druk of 'n afname in die vloeistof se potensiële energie as gevolg van swaartekrag. Dus word die vloeier versnel deur 'n vernouer in die pyp. Die drukval word dan gemeet en daardeur word die vloei bereken. Die algemene vergelyk om die vloei deur 'n meetskyf te bepaal word soos volg gegee: Die benaderingsfaktor word soms soos volg gedefinieer: E = 1 1 − β 4 {\displaystyle E={\frac {1}{\sqrt {1-\beta ^{4}}}}} En dan kan die algemene formule soos volg vereenvoudig word: Q = C d A o E 2 ( Δ P + ρ g Δ h ) ρ {\displaystyle Q=C_{d}A_{o}E\;{\sqrt


Die Rivierkriedoring (Lycium hirsutum) is 'n boom wat voorkom op kalkgrond en langs stroomoewers in die Karoo. Die spesies in inheems, maar nie endemies aan Suid-Afrika nie. Dit kom veral in die Vrystaat, Noordwes en die Noord-Kaap voor, maar ook in Namibië en die Oos- en Wes-Kaap. Op die SANBI-rooilys is dit as veilig (LC) gelys. Die boom het neerhangende takke, en harige, klein blare. Die boom se nasionale nommer is 669.12. Alfabetiese lys van Suid-Afrikaanse bome "SANBI-rooilys" (in Engels). Geargiveer vanaf die oorspronklike op 19 April 2020. https://www.treetags.co.za/national-list-of-indigenous-trees/ Watter Boom is dit? Eugene Moll 2013 ISBN 978 1 77007 832 1 Plants of the World Online Wikimedia Commons het meer media in die kategorie Rivierkriedoring.


Mineirão (Portugees: [minejˈɾɐ̃w]), amptelik Estádio Governador Magalhães Pinto, letterlik "Goewerneur Magalhães Pinto-stadion") is 'n sokkerstadion in Belo Horizonte, Brasilië. Dit was een van die gasheerstadions vir die FIFA Sokker-Konfederasiebeker in 2013, FIFA Sokker-Wêreldbekertoernooi in 2014, Olimpiese Somerspele 2016 en Copa América 2019. Die stadion het 'n kapasiteit van 64 000 en is die grootste stadion in die deelstaat Minas Gerais. Lugbeeld van Mineirão tydens konstruksie Binneruimte van Mineirão "Mineirão" (in Engels). The Stadium Guide. Geargiveer vanaf die oorspronklike op 10 Julie 2019. Besoek op 10 Julie 2019. (en) http://www.worldofstadiums.com/south-america/brazil/estadio-governador-magalhaes-pinto/ "Instalação do Rio 2016™, Mineirão está pronto para voltar a receber o futebol" (in Portugees). rio2016.com. Geargiveer vanaf die oorspronklike op 6 November 2015. Besoek op 29 Junie 2015. "Estadio Mineirao, Belo Horizonte" (in Engels). Fifa.com. Geargiveer vanaf die oorspronklike op 5 Desember 2019. Besoek op 29 Junie 2015. (pt) Amptelike webwerf (en) FIFA.com – Inligting oor die stadion Geargiveer 19 Junie 2014 op Wayback Machine


Sepia is 'n donker bruingrys kleur wat vernoem is na die ryk bruin pigment wat uit die inksak van 'n seekat gehaal word. Sepia beteken "seekat" in Grieks. Volgens verskeie kleurskemas word sepia as volg voorgestel: Lys van kleure


Hendrik Van Eck-lughawe (IATA-kode PHW, ICAO: FAPH) is 'n lughawe wat Phalaborwa, 'n myndorp in die Limpopoprovinsie van Suid-Afrika bedien. Dit staan ook as Phalaborwa-lughawe bekend, en is naby die Krugerwildtuin geleë. Die lughawe lê op 'n hoogte van 436 meter (1432 voet) bo seevlak. Dit beskik slegs oor een aanloopbaan, aangewys as 01/19, met 'n geteerde oppervlakte van 1 373 m lank en 18 m breed. Airlink — O.R. Tambo Internasionale Lughawe, Johannesburg "FAPH: Phalaborwa (H. Van Eck) Aerodrome" (PDF) (in Engels). Suid-Afrikaanse Burgerlugvaartowerheid. 8 Julie 2004. Geargiveer vanaf die oorspronklike (PDF) op 1 Julie 2018. Lughaweinligting vir FAPH van DAFIF Oktober 2006) "PHW / FAPH - Hendrik Van Eck, Phalaborwa". Geargiveer vanaf die oorspronklike op 11 Julie 2011. Besoek op 17 Junie 2014.


Die Skerpneus-sewekiefhaai (Heptranchias perlo) kom wêreldwyd in warmer waters voor wat wissel van 50 m tot 1000 m diep. In Suider-Afrika word die haai vanaf die kus van Mosambiek, KwaZulu-Natal en Mosambiek gevang. Die haai word tot 137 cm lank. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Sepkoski, Jack (2002). "A compendium of fossil marine animal genera (Chondrichthyes entry)". Bulletins of American Paleontology. 364: 560. Geargiveer vanaf die oorspronklike op 10 Mei 2012. Besoek op 17 Julie 2014. Paul, L. and Fowler, S. (2003). "Heptranchias perlo". IUCN Rooilys van Bedreigde Spesies. Weergawe 3.1. Internasionale Unie vir die Bewaring van die Natuur. Besoek op 11 Mei 2006.AS1-onderhoud: meer as een naam: authors list (link) AS1-onderhoud: ref=harv (link) Coastal Fishes of Southern Africa. Phil & Elaine Heemstra. 2004. ISBN 1-920033-01-7 http://fishbase.org/summary/Heptranchias-perlo.html


Die 2014 jaareindrugbytoetsreeks (ook bekend as die Herfstoere in die Noordelike Halfrond) verwys na die internationale rugbywedstryde wat gedurende November hoofsaaklik in die Noordelike Halfrond gespeel word. Adam Ashley-Cooper het die sesde Australiese rugbyspeler met 100 toetse agter sy naam geword en die eerste om ’n drie in sy 100ste toets te druk. Adam Ashley-Cooper het David Campese se rekord van 8 drieë teen Nieu-Seeland geëwenaar. Benn Robinson en Ben Alexander het albei gelykgetrek met Al Baxter se toetsrekord (69 toetse) vir ’n Australiese stut. Ewen McKenzie het in ’n onderhoud na afloop van die wedstryd sy bedanking as afrigter van Australië aangekondig. JC Greyling, Torsten van Jaarsveld en Tijuee Uanivi het hulle internasionale debuut vir Namibië gemaak. Chris Kleebauer en Benedikt Scherrer het hulle internasionale debuut vir Duitsland gemaak. Australië het die Killikbeker gewen nadat die Barbarians dit in 2013 teen Fidji gewen het en Engeland dit vroeër in 2014 nie kon wen nie. Die bywoning vir hierdie wedstryd het die vorige rekord vir ’n wedstryd tussen die twee spanne (in 2013) meer as verdriedubbel.


Die NG gemeente Ficksburg is 'n Oos-Vrystaatse gemeente van die Nederduitse Gereformeerde Kerk met sy middelpunt op die dorp Ficksburg. Met die gemeente se stigting in 1869 was dit slegs die 13de gemeente in die Vrystaatse Sinode. Die gemeente vier sy 150-jarige bestaan in 2019. Van 1970 tot 1999 het die gemeente Ficksburg-Noord naas die moedergemeente hier bestaan, maar dit is in laasgenoemde jaar by Ficksburg-gemeente ingelyf, al was die belydende lidmate van die gemeentes saam in 1999 skaars 200 minder as by afstigting 29 jaar vantevore. Al ander Vrystaats dorpe wat net een NG gemeente oorhet ná 'n inlywing, is Hennenman (die Oos- sowel as Wes-gemeente is tegelykertyd in 2012 by die moedergemeente ingelyf) en Viljoenskroon (die Oos-gemeente is in 2011 by die moedergemeente ingelyf). Binne die volgende 15 jaar het dit egter skerp afgeneem van 1 153 tot 656 in 2014 as gevolg van die groter charismatiese kerke wat tot stand gekom het op die dorp. Ficksburg, geleë in die vrugbare Verowerde Gebied, ontleen sy naam aan genl. J.I.J. Fick, ’n Boereheld van die Basoeto-oorlog 1865.


Korinthe of Korinte (Grieks: Κόρινθος) is 'n saamgevoegde munisipaliteit ("dimos") in die Griekse provinsie ("periferia") in die Peloponnesos. Dit was vroeër die hoofstad van die departement ("nomos") Korinthe. Die vyf plekke wat saamgevoeg is, is naamlik: Assos-Lechaio (Άσσος-Λέχαιο) Korinthe (Κόρινθος) Saroniko (Σαρωνικό) Solygeia (Σολύγεια) Tenea (Τενέα) In die oudheid was Korinthe 'n belangrike stadstaat. Korinthe het verskeie kolonies langs die Middellandse See gestig, waaronder Sirakuse op Sisilië. Die stad was strategies geleë tussen Attika met Athene, en die Peloponnesos met Sparta. Weens die gunstige posisie het hul handel gefloreer. Die Romeine onder leiding van Lucius Mummius het die stad na 'n beleëring in 146 v.C. verwoes. In 44 v.C. is die stad deur Julius Caesar herbou en dit het vinnig aangegroei tot die belangrikste stad in die suide van Griekeland. Korinthe was ook die hoofstad van die Romeinse provinsie Achaia. Die stad het beroemd geword weens die Istmiese Spele wat tweejaarliks gehou is en wat slegs deur die Olimpiese spele oortref is.


Adam "Dam" Kok II (Namakwaland, 1771 – Bergrivier, 1835) was 'n leier (kaptein) van die Griekwas in Suid-Afrika. Kok was die oudste seun van Cornelius Kok I. Hy vestig hom in Griekwastad, waar hy saam met Barend Barends die belangrikste leier was. Vanweë die vyandige Hartenaarsopstand verlaat hy Griekwastad met sy volgelinge in 1815. Na die dood van sy vader in 1820 was Kok die regmatige opvolger, maar na 'n kort periode as kaptein van Campbell tree hy ten gunste van sy broer Cornelius Kok II af om by die Bergenaars (ook Hartenaars genoem) aan te sluit. In 1826 vestig Kok hom in Philippolis. In 1823 wen Adam Kok II, Cornelius Kok II, Andries Waterboer en Barend Barends die Slag by Dithakong, waardeur die Griekwas die terreur van die Mfecane gespaar bly. Hy sterf in 1838 tydens die terugkeer van 'n besoek aan Kaapstad. Sy dood lei tot 'n opvolgingstryd tussen sy seuns, Abraham Kok en Adam Kok III, wat deur laasgenoemde gewen is. E.J. Verwey: New Dictionary of South African Biography, Volume 1.


Corneli(u)s Kok II (Kamiesberg, 1778 – Campbell, 1858) was 'n leier (kaptein) van die Griekwas in Suid-Afrika. Kok was die seun van kaptein Cornelius Kok I. Hy vestig hom met sy vader in Griekwastad en later in Campbell. Nadat sy vader in 1820 oorlede is, dien Kok as kaptein van Campbell tot sy ouer broer Adam Kok II van Griekwastad terugkeer. Adam Kok III tree egter af om homself by die Bergenaars te voeg, waarna Cornelius Kok II weer die kaptein word. In 1823 wen Cornelius Kok II, Adam Kok II, Andries Waterboer en Barend Barends die Slag by Dithakong, waardeur die Griekwas die terreur van die Mfecane gespaar bly. Die jaar daarop kom Cornelius Kok in konflik met sy broer en die Bergenaars, wat hy saam met Waterboer naby Fauresmith verslaan. Kok se volgelinge is egter aan die Bergenaars se kant. Om sy leierskap te behou verbreek hy bande met Waterboer, wat weer 'n nuwe territoriale konflik oplewer. Adam Kok II dien as vredesbemiddelaar en 'n grens is tussen Waterboer se Griekwastad en Cornelius Kok se Campbell vasgestel.


Waleri Poljakof (Russies: Валерий Владимирович Поляков, gebore Valeri Ivanovich Korshunov) is 'n voormalige Russiese ruimtevaarder. Poljakof hou die rekord vir die langste enkele ruimtevlug in menslike geskiedenis. Hy was vir meer as 14 maande (437 dae, 18 uur) aan boort van die Mir-ruimtestasie gewees. Poljakof is in 1972 as ruimtevaarder gekies. Hy onderneem sy eerste vlug in 1988 aan boort van die Sojoes TM-6. Hy het na 240 dae aan boord van die TM-7 na die aarde teruggekeer. Sy tweede vlug van 437 dae, die langste in die geskiedenis, het in 1994–1995 plaasgevind. Dié vlug is met 'n Sojoes TM-6 gelanseer en het met 'n TM-20 teruggekeer. Gekombineerd is dit die langste wat 'n persoon nog in die ruimte deurgebring het. Waleri Poljakof is op 27 April 1942 as Valeri Ivanovitsj Korsjoenov gebore. Hy verander sy naam in 1957 na Valeri Vladimirovitsj Poljakov (sy stiefpa was Vladimir Poljakov). Hy behaal 'n diploma in 1959 waarna hy aan die I.M. Setsjenof Eerste Mediese Instituut in Moskou studeer.


Ballade vir ’n enkeling is ’n Afrikaanse verhaal deur Leon van Nierop. Dit het drie vorme aangeneem deur ’n gepubliseerde roman, ’n televisiereeks (tussen 1987 en 1993 deur die SAUK uitgesaai) en ’n rolprent (op 20 Maart 2015 uitgereik). Die rolprent het in sy openingsnaweek meer as R1,3 miljoen by die loket verdien, toe meer as 27 500 mense daarna gaan kyk het. Dele van die rolprent is in Kragbron in die Vrystaat verfilm. Die rolprent is ’n drama. Dit het ’n ouderdomsperk van 16TG (taal, geweld) en is van Engelse onderskrifte voorsien. Ballade vir ’n Enkeling handel oor die joernalis, Carina Human wat op die spoor van die enigmatiese skrywer Jacques Reynard is. Jacques daag nie op om ’n letterkundeprys wat aan hom toegeken is te ontvang nie. Tussendeur word vertel van Jacques se kinderjare, sy vriendskap met Jan-Paul Otto en sy liefde vir Lena Aucamp. Donnalee Roberts as Carina Human Armand Aucamp as Jacques Rynhardt sr. Rolanda Marais as Lena Aucamp sr. Jacques Bessenger as Jan-Paul Otto sr. Cindy Swanepoel as Mysi Moolman Edwin van der Walt as Jacques Rynhardt jr.


Die Audi 50 (intern bekend as die Typ 86) was 'n supermini ekonomiese motor vervaardig in 1974-1978 deur die Duitse vervaardiger Audi en is net in Europa verkoop. Dit is twee of drie jaar na die Italiaanse Fiat 127 en die Franse Renault 5 bekendgestel, en was Duitsland se eerste bydrae tot die opkomende Europese "supermini" klas. Die Audi 50 is deur Audi NSU Auto Union AG by die voormalige NSU fabriek in Neckarsulm, Duitsland gebou en by die reuse Wolfsburgaanleg deur Volkswagen. Die motor is ses maande later deur Volkswagen geherkenteken en as die Volkswagen Polo Mk1 bemark, met 'n groter verskeidenheid enjins en ander opsies. Die Volkswagen Polo is in September 1974 plaaslik in Duitsland van stapel gestuur en 'n paar maande later in uitvoermarkte, insluitend die Verenigde Koninkryk. Werner Oswald: Deutsche Autos 1945-1990, vol. 4, ISBN 3-613-02131-5, p. 263 "Audi A1 vs Audi 50" (in Engels). Auto Express. Geargiveer vanaf die oorspronklike op 28 Junie 2012. Besoek op 26 Februarie 2011. "Oldtimer Katalog". Nr. 23. Königswinter: HEEL Verlag GmbH. 2009: Seite 44 u. 358.


Hilgard Muller (4 Mei 1914, Potchefstroom – 10 Julie 1985, Pretoria) was 'n Suid-Afrikaanse politikus van die Nasionale Party, burgemeester van Pretoria (1953–1955), verkose lid van die parlement in 1958 en minister van buitelandse sake na die aftrede van Eric Louw in 1964. Hy het afstand gedoen van beide poste in 1977. Muller het regte aan die Universiteit van Pretoria gestudeer, 'n Rhodes-beurs aan die Universiteit van Oxford ontvang en 'n doktorsgraad in die regte behaal. Nadat hy in die regte in Pretoria gepraktiseer het, is hy in 1951 tot Pretoria se stadsraad verkies en het twee jaar later burgemeester van die stad geword. Hy het in 1957 uit die stadsraad bedank en is die volgende jaar vir Pretoria-Oos tot die nasionale volksraad verkies. Hy besluit in 1961 om nie vir 'n tweede termyn te dien nie, in plaas daarvan is hy as Suid-Afrika se ambassadeur in Londen aangestel, maar keer in 1964 na die parlement terug en is onmiddellik as minister van buitelandse sake aangestel.


Automobili Lamborghini SpA is 'n Italiaanse handelsmerk en vervaardiger van luukse sportmotors, en voorheen sportnutsvoertuie, wat besit word deur die Volkswagengroep deur middel van sy Audifiliaal. Lamborghini se produksiefasiliteit en hoofkantoor is in Sant'Agata Bolognese, Italië geleë. In 2011 het Lamborghini se 831 werknemers 1711 voertuie geproduseer. Ferruccio Lamborghini, 'n Italiaanse produksiemagnaat, het Automobili Ferruccio Lamborghini SpA in 1963 gestig om te kompeteer met gevestigde merke, insluitend Ferrari. Die maatskappy het in 1966 wye lof ontvang vir sy Miura sportkoepee, wat agterste mid-enjin en agterwielaandrywing as die standaarduitleg vir hoë-prestasie motors van die era gevestig het. Lamborghini het vinnig gegroei gedurende die eerste dekade, maar hul verkope tuimel in die nasleep van die 1973 wêreldwye finansiële afswaai en die oliekrisis. Die firma se eienaarskap het drie keer verander na 1973, insluitend 'n bankrotskap in 1978. Die Amerikaanse Chrysler Corporation het die beheer van Lamborghini in 1987 bekom, maar verkoop dit daarna aan die Maleisiese beleggingsgroep MyCom Setdco en Indonesiese groep V'Power Corporation in 1994. In 1998 word Lamborghini verkoop aan die Volkswagengroep waar dit onder beheer van die groep se Audi-afdeling geplaas is.


Mika Häkkinen (gebore 28 September 1968 in Vantaa, Finland), bynaam "The Flying Finn" is 'n Finse voormalige Formule Een-motorrenbestuurder wat vir die McLaren-Mercedesspan gejaag het. Hy was die Formule Een-Wêreldbestuurderskampioen in 1998 en 1999. Hierdie artikel is ’n saadjie. Voel vry om Wikipedia te help deur dit uit te brei.


Émile Édouard Charles Antoine Zola (2 April 1840 – 29 September 1902) was 'n Franse skrywer wat betrokke geraak het by die Alfred Dreyfus-saak. Émile Zola is gebore in Parys. Hy het sy jeug en sy skooljare deurgebring in Aix-en-Provence, waar sy vader, van Italiaanse oorsprong, 'n ingenieur was. Hy was besig met die uitvoering van 'n plan vir 'n drinkwatervoorsiening, toe hy onverwags verdwyn het. Daarna volg armoedige jare vir Zola en sy moeder. In 1858 het hulle na Parys, waar Zola, na 'n mislukte eindeksamen, 'n werk bekom by die publisiteitsafdeling van die uitgewery Hachette. Hier ontmoet hy skrywers, en raak hy vertroud met die praktiese kant van die skrywersbestaan. Verder publiseer hy as joernalis in diverse koerante. As kritikus het hy besonder skerp uitgevaar teenoor die amptelike Salonjuries, toe die fluitspeler van Édouard Manet geweier is. Hy sou trouens 'n vurig verdediger word van die impressionisme. Zola word bekend met romans soos Germinal, Nana, en L'Assommoir (wat deel uitmaak van die reeks Les Rougon-Macquart).


Hendrik van der Stel (8 Oktober 1670 - 26 September 1722) was 'n seun van Simon van der Stel. Hy is in Amsterdam gebore en vergesel sy vader na die Kaap die Goeie Hoop in 1679, maar keer in 1686 terug na Nederland. In 1703 bly hy 'n jaar in die Kaap oor onderweg na Batavia, waar hy die res van sy lewe deurbring. Ensiklopedie van Suidelike Afrika, Eric Rosenthal, 1967 Profiel op biografischportaal.nl, besoek op 13 Januarie 2015 Hierdie artikel is ’n saadjie. Voel vry om Wikipedia te help deur dit uit te brei.


Notting Hill is 'n stadsdeel in die administratiewe distrik Royal Borough of Kensington and Chelsea in Wes-Londen. Dit is 'n kosmopolitiese buurt wat verbind word met die jaarlikse Notting Hill-karnaval en die Portobello-mark waar naas vrugte en groente veral antikwiteite te koop aangebied word. Notting Hill Carnival 2014 Notting Hill Carnival 2014 Notting Hill Carnival 2014 Notting Hill Carnival 2013 Notting Hill Carnival 2014 Notting Hill Carnival 2014 Hierdie artikel is ’n saadjie. Voel vry om Wikipedia te help deur dit uit te brei.


Vema Vema is 'n ondersese bergspits in die mid-Atlantiese rif wat van noord na suid in die Atlantiese Oseaan loop. Dit is ongeveer 1 000 km wesnoordwes van Kaapstad, 750 km wes van Langebaan en by 31° 38' suiderbreedte en 8º 20' oosterlengte geleë. Sy piek staan amper 6 000 meter bo die seevloer, en is dalk so min as 20 m onder die seevlak. Waarskynlik was hierdie rustende vulkaankegel 10 000 jaar gelede 'n eiland. Sy besondere steil helling van 1:4 veroorsaak sterk seestrome rondom die piek en bring koue water uit die diepsee na die hoër dele van die see. Dit laat seegras welig groei en skep 'n ideale habitat vir die seelewe. Dus is dit goeie visvanggebiede. In 1957 en weer in 1959 het die navorsingsvaartuig Vema van die Universiteit van Columbia die bestaan van die “eiland” waargeneem. Die skip Robert D. Conrad is in 1963 daarheen en in November 1964 het die Suid-Afrikaanse Instituut vir Oseanografiese Navorsing die skip Emerson K gestuur om die presiese posisie daarvan te bepaal. Clan Alpine-rif Valdivia-rif www.mountvema.com www.vemaseaumount.com


Sassuolo is 'n stad en industriële sentrum in die streek Emilia-Romagna, in die noorde van Italië. Die stad lê aan die Secchiarivier sowat 17 kilometer (11 myl) suidwes van Modena. Die dorp het 'n bevolking van 179 087 in 2009 gehad en het 'n oppervlakte van 30.56 km². Die industriële groei van Sassuolo het reeds in die 1950s begin. Tans is die stad die sentrum van die Italiaanse teëlbedryf en een van die belangrikste in die wêreld. Tagtig persent van alle Italiaanse keramiekteëls word hier geproduseer, met meer as 300 keramiekfabrieke in die distrik Sassuolo (as Marazzi Groep, Refin en Marca Corona). Wikimedia Commons het meer media in die kategorie Sassuolo. Hierdie artikel is ’n saadjie. Voel vry om Wikipedia te help deur dit uit te brei.


Narkose is ’n soort verdowing wat gevoelloosheid veroorsaak, dus ’n omkeerbare verlies van sensasie. Narkosemiddels verskil van pynstillers, wat pyn verlig sonder om sensasie uit te skakel. Narkose word gewoonlik toegedien om sjirurgie te vergemaklik. Die term anestesie word dikwels gebruik as sinoniem vir narkose, wat afgelei is van die Griekse woord narké, wat "slaap" beteken. Dit dui op 'n toestand van verdowing, van bewusteloosheid en van gevoelloosheid vir pyn, waartydens chirurgiese ingryping kan geskied. Die term algemene narkose is hier gebruiklik. 'n Toestand van gevoelloosheid vir pynlike prikkels in bepaalde liggaamsdele sander dat bewusteloosheid in tree, word teweeggebring deur die toediening van plaaslike of lokale verdowing. Narkose word dus kunsmatig veroorsaak met 'n mediese doel. Algemene anestesie of narkose is ŉ proses waardeur pyn gekontroleer word deur 'n toestand van algemene onbewustheid. Narkose moet egter aan verskeie voorwaardes voldoen: die bewusteloosheid mag nie te diep wees nie; spierverslapping moet voorkom en die pynervaring moet geheel en al opgehef wees. 'n Toestand waarin daar chirurgies opgetree kan word, moet vinnig bereik word en die pasiënt moet na die operasie vinnig sy bewussyn kan herwin.


Henri Marie Raymond de Toulouse-Lautrec-Monfa (24 November 1864 – 9 September 1901), ook bekend as Henri de Toulouse-Lautrec, was ’n Franse skilder, kunsdrukker en illustreerder wie se uitbeelding van die kleurryke en teatrale lewe in die Parys van die laat 19de eeu ’n versameling opwindende, elegante en uitlokkende werke van die moderne en soms dekadente lewe van die tyd tot gevolg gehad het. Toulouse-Lautrec is onder die bekendste skilders van die Post-Impressionistiese periode, ’n groep wat Cézanne, Van Gogh en Gauguin ingesluit het. In 2005 is ’n nuwe rekord by Christie's opgestel toe Die Wasvrou, ’n vroeë skildery, vir $22,4 miljoen (destyds sowat R142 miljoen) verkoop is. Henri Marie Raymond de Toulouse-Lautrec-Monfa is in die Hotel du Bosc in Albi, Frankryk, gebore as die oudste kind van graaf Alphonse Charles de Toulouse-Lautrec-Monfa en sy vrou, Adèle Zoë Tapié de Celeyran. Hy was dus lid van ’n aristokratiese gesin (afstammelinge van die grawe van Toulouse en Lautrec en die burggrawe van Montfa, ’n dorp in die suide van Frankryk).


Die Amerikaanse elk of wapiti (Cervus canadensis) is een van die grootste spesies ter wêreld in die familie Cervidae of Hertagtiges, en een van die grootste landsoogdiere in Noord-Amerika en Oos-Asië. Die diere kom in en aan die rand van woude voor en eet gras, plante, blare en boombas. Die ramme het groot gewei, wat hulle elke jaar afskud en opnuut groei. Hoewel hulle inheems aan Noord-Amerika is, is hulle ook na ander dele van die wêreld ingevoer, en hulle het goed aangepas in lande soos Argentinië, Australië en Nieu-Seeland. Hul aanpasbaarheid kan egter ’n bedreiging inhou vir dié lande se inheemse bevolkings. Vir vroeë Europese ontdekkingsreisigers in Noord-Amerika, wat die kleiner edelhert van Europa geken het, het die dier gelyk soos ’n Europese eland, wat in Europa elk genoem word. Hulle het die dier toe ook elk genoem. In Afrikaans word dit die Amerikaanse elk genoem. Die naam wapiti kom van die inheemse woord waapiti, wat "wit romp" beteken. Dit word veral vir die Asiatiese subspesies gebruik omdat die Brits-Engelse woord elk steeds vir die Europese eland gebruik word wat ook in Asië voorkom.


Die Oupoortpas is op die R354-grondpad suidoos van Middelpos in die rigting van Sutherland. Lys van bergpasse in Suid-Afrika Hierdie artikel is ’n saadjie. Voel vry om Wikipedia te help deur dit uit te brei. Koördinate: 32°00′35″S 20°22′26″O / 32.009664°S 20.373781°O / -32.009664; 20.373781


'n Konsertina (ook wel 'n krismiswurm genoem) is 'n draagbare musiekinstrument wat in die hande gehou word. Dit het knoppies vir klawers en 'n blaasbalk wat die lug oor metaaltongetjies blaas. Die instrument vorm deel van die instrumente wat gebruik word om Boeremusiek te maak. Lys van musiekinstrumente Konsertina (Kalie se Boeremusiek) Geargiveer 4 Maart 2016 op Wayback Machine Wikimedia Commons het meer media in die kategorie Konsertina. Hierdie artikel is ’n saadjie. Voel vry om Wikipedia te help deur dit uit te brei.


Die Gereformeerde kerk Humpata was die Gereformeerde Kerk se oudste gemeente in die destydse Portugees-Wes-Afrika (Angola) wat gestig is nadat lede van die Dorslandtrek, wat oorspronklik meestal uit Gereformeerdes bestaan het, hulle in die suidweste van die kolonie gaan vestig het. Dié wat nie tot die Gereformeerde Kerk behoort het nie, het hulle weldra by dié kerkverband aangesluit. Die gemeente Humpata is op 20 Desember 1881 gestig, maar in 1928 ontbind nadat die Uniale regering 350 van die net meer as 400 gesinne na Suidwes-Afrika gerepatrieer het ingevolge ’n skema wat £500 000 gekos het. Die meeste het hulle in die noorde van die gebied gevestig waar die Gereformeerde kerk Gobabis in 1930 as eerste Gereformeerde gemeente in Suidwes gestig is; Outjo en Aranos (tot 1938 bekend as Gibeon en tot 1959 as Omrah) het in dieselfde jaar aan die beurt gekom. Ná 1928 het net sowat 400 Afrikaners in Angola agtergebly. Vanaf 1958 is die meeste na Suidwes- en Suid-Afrika gerepatrieer sodat net enkeles in Angola agtergebly het. Met die uitbreek van die Burgeroorlog in 1975 het die laaste Afrikaners uit Angola gevlug.


Die winterkersie (Solanum pseudocapsicum) is ’n spesie van die genus Solanum met giftige vrugte. Dié meerjarige plante kan as huisplante gekweek word, maar dit word in sommige lande as ’n onkruid beskou. Die plant is inheems aan Peru en Ecuador en kan ryp en koue weerstaan. Hulle leef sowat 10 jaar en dra gewoonlik van hul tweede of derde jaar af bessies. Hulle is verwant aan die tamatie (Solanum lycopersicum) en die vrugte se smaak en tekstuur is baie soos dié van kersietamaties; daarom word die twee dikwels verwar. Hulle is ook verwant aan die aartappel (Solanum tuberosum). Dit is een van twee spesies van Solanum wat as huisplante gekweek kan word; die ander een is Solanum annuum. Hoewel die bessies giftig is, is hulle gewoonlik nie lewensgevaarlik vir mense nie. Dit kan wel maagprobleme veroorsaak, onder meer vomering en gastro-enteritis. Winterkersies is baie giftig vir honde, katte, en sommige voëls. As die blare verlep en die bessies afval, is die plant te droog. As die onderste blare geel word met bruin kolle op, is daar ’n magnesiumtekort.


Die Koninklike Noorweegse Lugmag (Engels: Royal Norwegian Air Force), is die lugvaarttak van die Noorweegse gewapende magte.


Ballymena [ˌbæliˈmiːnə], Iers: an Baile Meánach [ən̪ˠ ˈbˠalʲə ˈmˠaːn̪ˠəx] of "die Middel-Townland", is 'n groot dorp in die Noord-Ierse graafskap Antrim, sowat 45 km of 28 myl suidoos van Belfast. Met 'n bevolking van 29 782 in 2008 is Ballymena, wat administratief onder die distrik Mid and East Antrim val, die agtste grootste nedersetting in Noord-Ierland. Die nedersetting is op 'n stuk land geleë wat koning Karel I van Engeland in 1626 aan die Adair-familie geskenk het, met die voorwaarde dat hier vir ewige tye twee groot jaarlikse markte asook 'n vrye mark op elke Saterdag gehou word. Vandag is Ballymena 'n gewilde winkelstad wat kopers uit 'n wyer omgewing lok.


Makulekedam is 'n dam in die Mphongolorivier naby Giyani in die Limpopoprovinsie, Suid-Afrika. Die dam is in 1990 geopen met 'n wal wat 19,7 m hoog is en 'n bakmaat van 13 miljoen m3. Lys van grootste damme in Suid-Afrika List of South African Dams


Die Potala-paleis (Tibettaans: པོ་ཏ་ལ) in Lhasa, Tibet, was die amptelike woning en regeringsetel van die Dalai Lamas tot met die 14de Dalai Lama, wat na Indië gevlug het tydens die 1959-opstand in Tibet. Dit is nou ’n museum en wêrelderfenisgebied. Die paleis is genoem na Berg Potalaka, die mitiese woonplek van die bodhisattva Avalokiteśvara. Die 5de Dalai Lama het die bou daarvan in 1645 begin. Dit lê dalk op die oorblyfsels van ’n vroeëre vesting met die naam Wit of Rooi Paleis wat Songtsän Gampo, stigter van die Tibettaanse Ryk, in 637 op die terrein laat bou het. Die gebou is van oos na wes 400 meter en van noord na suid 350 m, met mure van gemiddeld 3 m dik (5 m by die basis) en koper wat in die fondament gegooi is om die gebou teen aardbewings te beskerm. Daar is 13 verdiepings met meer as 1 000 kamers, 10 000 altare en 200 000 standbeelde. Dit is 117 m hoog en lê op Marpo Ri, die "Rooi Heuwel"; dit troon altesaam meer as 300 m bo die vallei uit.


Rachelle Greeff (*31 Augustus 1957, Belville -) is 'n Afrikaanse joernalis en skrywer. Haar eerste boek, Die rugkant van die bruid, wat in 1990 gepubliseer is, is met die CNA se debuutprys bekroon. Sy het daarna verskeie boeke geskryf en ook verskeie pryse daarvoor ontvang, veral vir haar kortverhale. Haar verhale is in verskeie bloemlesings opgeneem, en sommige is selfs in Duits, Nederlands, Deens en Engels vertaal. Haar eerste drama, Die Naaimasjien, wat deur Sandra Prinsloo opgevoer is, was ook besonder suksesvol. Rachelle Nelia Greeff is op 31 Augustus 1957 in Bellville gebore as die jongste kind en enigste dogter van Thys Greeff en Lida de Villiers. Sy het twee ouer broers, Frederik Christoffel en Albertus. Op driejarige ouderdom word sy siek van ’n virus en moet daarna weer van vooraf leer om te loop. Sy begin haar skoolloopbaan aan die Bellville-Noord Laerskool, waarna die gesin na die suidelike voorstede van Kaapstad verhuis. Haar vader is hier skoolhoof van Westlake en Kirstenhof Laerskool, by laasgenoemde tot met sy aftrede. By hierdie skole bring sy die res van haar laerskooljare deur en matrikuleer dan aan die Hoërskool Zwaanswyk in Retreat.


Die Mauritiusdoring (Caesalpinia decapetala) is 'n indringerplant en struik of klimplant wat inheems is aan Suidoos-Asië, en nie Mauritius soos die naam aandui nie. Dit groei aan rivieroewers, woudrande en woudooptes asook langs paaie. Die plant word 2 tot 4 m hoog, groei dig en is immergroen. Die Acacia-agtige plant het 'n veeragtige loof. Dit vorm verstrengelde ruigtes of klim in bome op. Kort dorings bedek die takkies, wat reguit of haakvormig kan wees. Die blare is saamgestel en die bokant is donkerder. Die blomme is aanskoulik, liggeel en verskyn in keëlvormige are. Die vrug is 'n houtagtige peul en skerp, amper soos 'n snawel. Natuurlewe van Suid-Afrika Duncan Butchart Struik Nature 2012 ISBN 978-1-4317-0248-0 Alfabetiese lys van Suid-Afrikaanse bome Lys van indringerplante in Suid-Afrika Wikispecies het meer inligting verwant aan Mauritiusdoring Wikimedia Commons het meer media in die kategorie Mauritiusdoring. Hierdie artikel is ’n saadjie. Voel vry om Wikipedia te help deur dit uit te brei.


Ds. Adriaan Jacobus (Attie) Louw (Paarl, 23 Januarie 1859 – Pretoria, 23 September 1935) was ’n predikant in die Nederduitse Gereformeerde Kerk en die stigter van talle onderwysinstellings op Heidelberg, Gauteng. Reeds voor die Tweede Vryheidsoorlog het, was hy bestuurslid van die Staatsgymnasium in Pretoria. Deur sy onvermoeide arbeid, meer as van enige ander, het dié dorp die “Stellenbosch" van Transvaal geword het. Nie minder nie as 38 jaar het hy daar gestaan en sy groot lewenstaak verrig, veral in verband met die onderwys. In 1931 het hy afskeid van die gemeente geneem en enige jare sy aftrede in Pretoria geniet. Uit die eerste skooltjie wat op 3 Augustus 1903 in die kelder van die kerkgebou op Heidelberg geopen is, het mettertyd die Laer Volkskool, die Hoër Volkskool, die Heidelbergse Normaalkollege en die verskillende kerklike koshuise ontwikkel. In die Transvaalse Sinode en in die Raad van NG Kerke het Louw 'n leidende rol gespeel. Hy het in 1894 assistent-skriba van die Sinode geword en van 1897 tot 1916 as actuarius synodi gedien. In laasgenoemde jaar is hy as moderator gekies en beklee dié amp tot 1925.


Lata Mangeshkar (Marathi: लता मंगेशकर luister (hulp·inligting) bynaam Nagtegaal van Indië; gebore op 28 September 1929 in Indore, Brits-Indië; sterf 6 Februarie 2022 in Mumbai) was 'n bekende Indiese sangeres. Sy kan op die klankbane van talle bollywoodfilms gehoor word, hoofsaaklik in Hindi en Marathi. Sy is een van die weiniges wat 'n Bharat Ratna ontvang het. Sy is ook die sangeres wat die meeste snitte opgeneem het (in die jare tagtig het sy reeds 5 500 liedjies op haar kerfstok gehad). Wikimedia Commons het meer media in die kategorie Lata Mangeshkar. Lata Mangeshkar in die Internet-rolprentdatabasis Hierdie artikel oor 'n musiek-verwante onderwerp is 'n saadjie. U kan help deur dit uit te brei.


Thomas Gouws (*2 Augustus 1961, Mafikeng – 25 Julie 2018, Pretoria) was 'n Afrikaanse skrywer. Hy verwerf veral bekendheid as digter, maar publiseer ook verskeie dramas en radiodramas. Verder lewer hy ook 'n beduidende bydrae tot die Afrikaanse letterkunde met sy werk as samesteller, medewerker en resensent. Hy is gebore as die sesde van sewe kinders van die Gouwsgesin op Mafikeng. Op skool verwerf hy verskeie toekennings, onder andere as toppresteerder. Hy vertolk die hoofrol in verskeie konserte en operettes en verwerf 'n Goue Nasionale Diploma vir redevoering en debattering. Aan die Hoërskool Mafikeng, waar hy in 1979 matrikuleer, is hy die onderhoofseun. Hier verwerf hy akademiese erekleure en is voorsitter van die ACSV en ander jeugorganisasies. Hy word ook gekies as Rotariër student van die Kaaplandstreek en woon 'n landwye leierskapkursus by. In 1980 skryf hy in by die Potchefstroomse Universiteit vir Christelike Hoër Onderwys, waar hy in 1982 sy B.A.-graad verwerf met hoofvakke Afrikaans-Nederlands, Wiskunde en Algemene Taal- en Literatuurwetenskap. Tydens sy voorgraadse jare is hy betrokke by informele koorafrigting, muurbal en redevoering.


Die Gereformeerde kerk Fauresmith was met sy stigting in 1865 een van die eerste gemeentes van die GKSA nie net in die Vrystaat nie, maar landwyd. Daarom het dié kerkverband met die gemeente se ontbinding in 2010 een van sy oudste gemeentes verloor. Die gemeente was van sy stigting af ’n bakermat van die Gereformeerde Kerk in die Oranje-Vrystaat. Volgens die Gereformeerdes se gebruik van destyds is die kerkgebou eenvoudig, bruikbaar en tog uitsonderlik. Dit is moeilik om enige inligting oor die bou daarvan te kry omdat daar geen hoeksteen is nie. Dit is wel bekend dat die twee jaar our gemeente in 1867 twee erwe met drie geboue daarop gekoop het vir £256. ’n Gedeelte met ’n klein geboutjie daarop is weer vir £51 verkoop. Die hoeksteen van die kerkgebou is op 31 Augustus 1872 gelê, maar dis nie meer te sien nie nadat die kerkgebou tydens restourasie met siersteen beklee is. In 1941 het die gemeente eers besluit om die kerkgebou af te breek en die grond te verkoop, maar weens verskille oor die gebruik van die geld wat so verkry sou word, is teen die verkoop van die gebou besluit.


Jo-Ann Strauss (geb. 3 Februarie 1981 in Kaapstad) is ’n Suid-Afrikaanse model, TV-persoonlikheid en sakevrou. Sy is in 2000 gekroon as Mej. Suid-Afrika en het die land in 2001 verteenwoordig by die Mej. Heelal-kompetisie in Puerto Rico sowel as die Mej. Wêreld-kompetisie by Sun City, Suid-Afrika. Jo-Ann het in haar jaar as Mej. Suid-Afrika haar medialoopbaan by die Afrikaanse TV-program Pasella begin en was daarna ook op die Engelse leefstylprogram Top Billing. ’n Jaar ná haar kroning het sy deelgeneem aan die sterweergawe van Big Brother South Africa, waar sy tweede geëindig het. "argiefkopie". Geargiveer vanaf die oorspronklike op 7 April 2014. Besoek op 20 Desember 2015. Jo-Ann Strauss in die Internet-rolprentdatabasis Mej. Suid-Afrika se amptelike webtuiste Hierdie artikel is vertaal uit die Engelse Wikipedia


Vierpotige of borselpotige skoenlappers (Nymphalidae) is die grootste familie van skoenlappers met ongeveer 6 000 spesies wat oor alle kontinente, met die uitsondering van Antarktika, voorkom. Hulle is tipies kleurryk, gewoonlik medium-groot tot groot en die twee voorpote is onderontwikkeld. Dié skoenlappers gebruik slegs hulle middelste en agterste paar pote om mee te loop. Die twee voorpote, wat opgekrul word, is toegerus met borseltjies en het nie kloue nie. Om dié rede word hulle borselpoot- of vierpootskoenlappers genoem. Vierpootskoenlappers het 'n kenmerkende vlug, na elke vlerkslag is daar 'n glyvlug. Die bokant van die vlerke is dikwels opvallend gekleurd, terwyl die onderkant altyd gekamoefleerd is. Hulle hou hul kleurryke vlerke plat wanneer hulle rus, en regop om in die omgewing weg te smelt. Die vlerk se spanwydte wissel van 3 tot 15 cm. Die geslagte het meestal verskillende kleure. Die ruspes is gewoonlik harig of het stekels. Die papies het dikwels blink kolle. Die voorpote van die skoenlappers is nie ten volle ontwikkel nie, en dit lyk of hulle net vier pootjies het.


Die Gereformeerde kerk Brits-Wes is die tweede gemeente van die GKSA op die dorp Brits in die provinsie Noordwes. Brits-Wes het in 1997 186 belydende en 65 dooplidmate gehad, maar in 2014 164 en 35, wat binne ’n jaar afgeneem het tot onderskeidelik 150 en 27. Die afname in die gemeente Brits tussen 2014 en 2015 was kleiner: die belydende lidmate het afgeneem van 401 tot 391 en die dooplidmate van 87 tot 82. Die Gereformeerde kerk Brits het op 20 Januarie 1972 besluit om oor te gaan tot afstigting. Dit het daartoe gelei dat Brits-Wes op 4 Junie daardie jaar formeel van Brits afgestig het. Kort daarna is ’n stuk grond van 9 ha aan die Sonop-pad gekoop. In die beginjare moes die gemeente heelwat rondval om ’n geskikte lokaal vir eredienste te kry; daarom het lidmate daarna verlang om ’n eie kerkgebou op te rig en as volwaardige kerk te kon optree. Eers het dit gelyk of ’n geldgebrek dié ideaal sou kelder, maar in 1976 het die kerkraad besluit om ’n boufonds te begin en daarmee deur te druk.


'n Moratorium is 'n vertraging of opskorting van 'n aktiwiteit of 'n wet. Die woord kom van Latyn morari: vertraag, laat wag en moratorius: vertraende. In Nederlands word dit sedert 1674 aangetref Bv. in Suid-Afrika was daar 'n moratorium op die doodstraf uitgevoer. Alhoewel die doodstraf wettig was, het hulle dit tydelik opgeskort deur middel van 'n moratorium. Later is besluit om weg te doen met die doodstraf. Etymologiebank (nl) "Duytsland en d'aenpalende ryken Amsterdamse courant 1 Februarie 1674" (in Nederlands). Hierdie artikel is ’n saadjie. Voel vry om Wikipedia te help deur dit uit te brei.


Karpaletonnelsindroom is 'n mediese toestand waar die middelste senuwee (nervus medianus) in die pols vasgeknyp word. Hierdie senuwee loop vanaf die voorarm deur 'n opening in die handwortel na die palm. Hierdie opening word die karpale tonnel genoem. Karpaletonnelsindroom tree in wanneer die weefsel in en om die karpale tonnel geswel is. Die simptome is dikwels uiteenlopend en toon oorvleueling met ander afwykings. As gevolg hiervan kan 'n diagnose dikwels nie na gelang van die simptome alleen gemaak word nie. Elektromiografie (EMG) van die betrokke spiere is nodig om karpaletonnelsindroom te bevestig. Nadat daar vasgestel is dat die senuwee wel vasgeknyp is, kan daar chirurgies ingegryp word om die druk op die senuwee te verlig. Karpaletonnelsindroom is een van die meer algemene neurologiese versteurings in die bevolking. Dit kom meer algemeen by vroue as by mans voor. Tipiese simptome: Nagtelike tinteling en pyn in die hand wat die pasiënt wakker maak; Geneigdheid om die hande te wapper om die simptome te verlig; Verminderde gevoel in die duim, wysvinger, middelvinger en 'n gedeelte van die ringvinger; Onhandigheid en gevoel van kragverlies in die hand (soos om te skryf, te brei of te hekel);


Die Mercedes F1 W06 Hybrid was die Formule Een renmotors van die Mercedes AMG Petronas F1-span vir die Formule Eenwêreldkampioenskap in 2015. Dit was die sewende Mercedes Formule Eenmotor. Die motor is op 1 Februarie 2015 by die Jerez-renbaan bekendgestel. Die eerste foto's van die motor is reeds op 29 Januarie 2015 vrygestel na 'n paar rondtes voltooi is as deel van 'n fotodag by Silverstone. Die F1 W06 Hybrid was die opvolger van die Mercedes F1 W05 Hibriedmodel. Hoewel dit 'n verbetering was, verskil die motor ooglopend van die vorige jaar s'n, omdat die reëls vir die 2015-seisoen aansienlik verander het ten opsigte van die motor se neus. Die neus is smal en moet selfs laer begin volgens die regulasies. Die gevolglike versteuring van die lugvloei na die vlerk is deur Mercedes probeer vermy met 'n baie kort neus. Die vlerke strek ver voor die punt van die neus. Die agterkant van die motor is smaller gemaak as sy voorganger, dus moes die verkoelers en luginlate ook verander word.


Palm Beach is 'n kusdorpie in die KwaZulu-Natal provinsie van Suid-Afrika. Dit lê in die Ray Nkonyeni Plaaslike Munisipaliteit wat onder Ugu-distriksmunisipaliteit ressorteer. "Subplek Palm Beach". Sensus 2011.


'n Hipochloriet is 'n sout wat die anioon ClO- bevat, wat die suurres van onderchlorigsuur HOCl is. Die chlooratoom het 'n oksidasietoestand van +1. Hipochloriete is sterk oksidante. Die elektrolise van pekel lewer chloorgas Cl2 en natronloog (bytsoda), 'n oplossing van natriumhidroksied NaOH. By lae temperature kan hulle 'n autoredoksreaksie ondergaan wat chloried- en hipochlorietione vorm: C l 2 → C l + + C l − {\displaystyle Cl_{2}\to Cl^{+}+Cl^{-}} C l + + O H − → H O C l {\displaystyle Cl^{+}+OH^{-}\to HOCl} C l 2 + 2 O H − → H O C l + O H − + C l − → H 2 O + C l O − + C l − {\displaystyle Cl_{2}+2OH^{-}\to HOCl+OH^{-}+Cl^{-}\to H_{2}O+ClO^{-}+Cl^{-}} In basiese oplossings is die hipochloriet-ioon stabiel maar by toevoeging van soutsuur HCl word onderchlorigsuur HOCl en uiteindelik Cl2 teruggevorm.


Belgravia is 'n voorstad in die ooste van Kimberley, die hoofstad van die Noord-Kaap, Suid-Afrika se grootste provinsie. Vir sensusdoeleindes beslaan Belgravia 0,59 km². In 2011 was die inwonertal 872, van wie 48,6 persent (424) wit was en 33 persent (287) swart. Afrikaans was destyds die huistaal van die meeste inwoners (57 persent). Daar is gelyknamige voorstede in sowel Kaapstad as Johannesburg, in werklikheid die oostelike dele van Jeppestown. NG gemeente Belgravia "Subplek Belgravia". Sensus 2011. (en) AdrianFrith.com. URL besoek op 28 Februarie 2016.


Algoapark is 'n voorstad van Port Elizabeth, die grootse stad in die Oos-Kaap, Suid-Afrika. Algoapark is sowat 6 km noord van die Baai se stadsaal geleë en suidoos van Salt Lake. Die naam is afgelei van Algoabaai, waaraan die stad geleë is. Die Afrikaanse vorm van die voorstad se naam, Algoapark, is jare gelede goedgekeur vir amptelike gebruik, maar die Engelse vorm, Algoa Park, word ook wyd gebruik. "Subplek Algoapark". Sensus 2011. (en) Raper, Peter Edmund. 2004. New Dictionary of South African Place Names. Johannesburg & Cape Town: Jonathan Ball Publishers. Algoa (kiesafdeling)


Die Gereformeerde kerk Klerksdorp was een van drie Afrikaanse gemeentes van die GKSA wat tussen 1927 en 1981 in Klerksdorp gestig is. Klerksdorp-Wes is in Oktober 1964 gestig toe die oorspronklike Gereformeerde kerk Klerksdorp (gestig in 1927) verdeel is. Elke gemeente het min of meer 290 belydende lidmate gekry. Die grens tussen die gemeentes is op natuurlike wyse deur die Skoonspruit gevorm en in die nuwe gemeente is lidmate so ver as Hartbeesfontein bedien. Die gemeente het veral danksy die bedrywighede van die plaaslike myne gegroei, maar dié bedryf lei ook tot ’n sterk wisseling in lidmate. Die nuwe gemeente ’n bruidskat van R30 000 van die moedergemeente gekry en ’n ruim en goed geleë stuk grond van die stadsraad in Theronstraat, Freemanville. Eers is net ’n pastorie gebou wat in Februarie 1966 voltooi is teen ’n koste van R19 840, maar feitlik dadelik het die bouwerk aan ’n veeldoelige kerkgebou ook begin. Dis in September 1966 in gebruik geneem. Die kerk bied sitplek aan 350 kerkgangers. Skuifpanele wat die kerksaal van die binneruim van die kerk skei, kan oppgeskuif word sodat ’n ekstra 100 sitplekke beskikbaar is.


Victor Munnik is 'n Suid-Afrikaanse skrywer. Munnik is op 26 Januarie 1958 in Pietermaritzburg gebore. Hy matrikuleer aan die Hoërskool Ellisras en studeer verder in onder andere die vergelykende letterkunde aan die Universiteite van Pretoria, Stellenbosch, Suid-Afrika en Witwatersrand. Aan die Universiteit van Stellenbosch kwalifiseer hy in 1979 in die joernalistiek. Hierna is hy politieke verslaggewer by Die Transvaler en joernalis by Die Vaderland, Beeld, Rapport en vanaf die eerste uitgawe in 1989 by Vrye Weekblad. Later word hy vryskut-subredakteur, navorser en skrywer, wat hom veral toespits op water, energie en besoedeling, waarna hy as beleidsontleder op water by die nie-regeringsorganisasie Mvula Trust aansluit. Aan die Universiteit van die Witwatersrand verwerf hy 'n Ph.D.-graad oor die besoedeling veroorsaak deur die Yskor-staalfabriek in Vanderbijlpark op nabygeleë kleinhoewes. Verder is hy redakteur van die tydskrif Land and Rural Digest. Tydens die tagtigerjare en vroeë negentigerjare is hy een van verskeie kunstenaars en skrywers wat in Yeoville in Johannesburg woon, onder wie Koos Kombuis, Harry Kalmer, Theunis Engelbrecht en Gys de Villiers.


Elandsdoorn is 'n groot landelike nedersetting in die Sekhukhune-distriksmunisipaliteit van die Limpopoprovinsie van Suid-Afrika. Lys van dorpe in Suid-Afrika "Hoofplek Elandsdoorn". Sensus 2011. Hierdie Limpopoprovinsie-verwante artikel is 'n saadjie. U kan ons wikipedia help deur dit uit te brei.


Die Gereformeerde kerk Roodepoort was ’n gemeente van die Gereformeerde Kerke in Suid-Afrika in die Wes-Randse stad Roodepoort. Die Gereformeerde Kerk het eers betreklik laat tot Roodepoort toegetree, want wes daarvan is die Gereformeerde kerk Krugersdorp, die oudste gemeente aan die Rand, reeds op 25 April 1896 gestig en ’n maand later, op 23 Mei 1896, die Gereformeerde kerk Johannesburg, oos daarvan. Die NG gemeente Krugersdorp is ses jaar voor die plaaslike Gereformeerde kerk gestig, op 7 Junie 1890, en die NG gemeente Johannesburg nege jaar voor die eerste Gereformeerde kerk in die Goudstad, en wel op 14 Augustus 1887. Maar op Roodepoort het die eerste NG gemeente reeds op 17 Mei 1905 van Krugersdorp afgestig, 37 jaar voor die eerste Gereformeerde kerk. Die oostelike wyke van Krugersdorp, naamlik Roodepoort, Hamberg, Florida, Maraisburg en Delarey, het vanaf 1930 een diens per maand in die Baptistekerk van Roodepoort gehou. Dié dienste is in 1941 na die Nederduitsch Hervormde kerk Roodepoort verskuif. Krugersdorp se kerkraad het twee erwe in Adolphusstraat aangekoop om ’n kerksaal daar te bou.


Ds. Petrus Johannes Venter (Pietersburg, Transvaal, 12 Desember 1913 – 1 Desember 1994) was tussen 1942 en 1979 predikant in ses gemeentes van die Gereformeerde Kerk, waarvan vyf in die destydse Transvaal was en een in Suid-Rhodesië. Venter se vader was werksaam op Pietersburg tydens sy geboorte, maar hy het grootgeword op Ermelo en ook daar sy skoolopleiding ontvang. Ná skool het hy sewe jaar lank studeer aan die destydse PUK vir CHO en die Teologiese Skool van die Gereformeerde Kerk. In sy jong dae, het sy broers ná sy dood vertel, was hy betreklik robuus en 'n goeie sportman. Hy het waarskynlik 'n rekord gehou deurdat hy al sewe van sy studiejare vir Theos, die Puk se eerste rugbyspan, uitgedraf het. Soms het hy ook vir Wes-Transvaal gespeel. As stut, gewoonlik saam met sy broer Hertzog, was hy die gereelde doelskopper. Nadat hy afgestudeer het, is prop. Venter beroep na Matlabas, waar hy in die bediening bevestig is op 11 Julie 1942 deur ds. (later dr.) B.R. Kruger.


Die leeranemoon (Heteractis crispa) is 'n anemoon en kom in die Indiese-Pasifiese area, Rooisee en die ooskus van Afrika tot by die noorde van KwaZulu-Natal voor. In Engels staan die anemoon bekend as die Leathery anemone. Die anemoon het 'n omtrek van 500 mm by sy basis. Die taai tentakels word tot 100 mm lank en is spitstoelopend. Hulle kleure kan varieer: witterig, liggeel, bruin, blou of violet. Die tentakels is dig versprei oor die stam wat dit 'n mop voorkoms gee. Die anemoon heg homself aan die substraat op koraalriwwe vas tot op dieptes van 40 m. Hulle is die gasheer vir anemoonvisse, dominos, garnale en krappe in simbiotiese verhoudings. Hierdie spesie kom algemeen voor. The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3 Hierdie artikel is ’n saadjie. Voel vry om Wikipedia te help deur dit uit te brei.


Die Gereformeerde kerk Philippolis is die vierde oudste en naaskleinste van die 21 gemeentes in die GKSA se Klassis Suid-Vrystaat. Einde 2015 was hier 12 belydende en drie dooplidmate, vergeleke met die 12 en geen van die Gereformeerde kerk Brandfort, die kleinste in die Klassis. Philippolis in die Vrystaatse Karoo het ontstaan danksy die sendingywer van die Londense Sendinggenootskap wat reeds in 1823 ’n sendingstasie hier gestig het. Die NG gemeente Philippolis is in Oktober 1862 gestig as die negende gemeente in die Vrystaatse Kerk en in dieselfde jaar is Philippolis ingelyf by die Republiek van die Oranje-Vrystaat. In hierdie omgewing van die Suid-Vrystaat en Noordoos-Kaap het destyds baie Doppers gewoon. Uit die notules van die Gereformeerde kerk Colesberg blyk dit dat ds. L.J. du Plessis op 18 November 1882 berig het dat lidmate op en om Philippolis, wat meestal van Colesberg afkomstig was, hul eie gemeente wou stig. Drie en twintig manslidmate het ’n versoekskrif onderteken en op 18 Mei 1883 aan die kerkraad van Colesberg voorgelê. Kort daarna is die Gereformeerde kerk Philippolis afgestig.


Khadījah bint Khuwaylid, Khadījah al-Kubra (Khadijah die Grote) of net Khadijah (Arabies: خديجة بنت خويلد, 555 of 567 – 620 van ons jaartelling) was die eerste vrou van die Islamitiese profeet Mohammed. Sy was die dogter van Khuwaylid ibn Asad en Fatimah bint Za'idah. Sy word beskou deur die Moslems as die "Moeder van die gelowiges" (d.w.s Moslems), sy was ook die eerste persoon wat tot Islam bekeer het. Hierdie artikel is ’n saadjie. Voel vry om Wikipedia te help deur dit uit te brei.


Kevin Norwood Bacon (8 Julie 1958) is 'n Amerikaanse akteur. Bacon is bekend vir rolprente soos Footloose, Stir of Echoes, Wild Things, JFK en Apollo 13. Hy maak sy filmdebuut in Animal House (1978) van John Landis, waarin hy Chip Diller speel. Naas sy loopbaan as akteur speel hy saam met sy broer Michael in die groep Bacon Brothers, wat verskeie albums uitgebring het. Hy is in 2003 met 'n ster op Hollywood se Walk of Fame vereer. Bacon, die jongste van ses kinders, was gebore in Philadelphia. Su ma, Ruth Hilda (née Holmes; 1916–1991), het skool gegee by 'n primêre skool, en sy pa, Edmund Bacon (Mei 2, 1910 – Oktober 14, 2005), was 'n goeie argitek. Bacon het getrou met aktrise Kyra Sedgwick op 4 September 1988. Hulle het twee kinders, Travis Sedgwick (gebore 1989) en Sosie Bacon (gebore 1992). Die familie woon in Manhattan. Animal House (1978) .... Chip Diller Starting Over (1979) .... Man (jong paartjie) The Gift (1979) (TV)


Anna Francina Aucamp (née D'Assonville, distrik Heilbron, Oranje-Vrystaat, 29 Desember 1904 – Potchefstroom, 3 Junie 1985) was ’n onderwyseres, predikantsvrou, vroueleier in die Gereformeerde Kerk en jare lange voorsitter van die Uniale komitee van die Gereformeerde Sustersbond. Anna Francina D'Assonville is twee en ’n half jaar ná die einde van die Tweede Vryheidsoorlog in die distrik Heilbron in die destydse Oranjerivierkolonie gebore. 'n Broer van haar, prof. Victor d'Assonville, het Gereformeerde predikant, professor in die teologie en skrywer geword. Haar moeder was 'n nooi Grové, 'n dogter van Roelof en Anna Francina Grové wat weens gewetensbesware by die Gereformeerde Kerke onder die Kruis aangesluit het. Die Gereformeerde kerk Heilbron is eers in 1964 van die Gereformeerde kerk Frankfort afgestig, maar lidmate uit die omgewing was onder dié wat op 23 Februarie 1911 op die plaas Weltevrede saamgekom en 'n gemeente gestig het. So het die laaste Gereformeerde Kerk onder die Kruis tot stand gekom, wat in 1913 by die Gereformeerde kerkverband ingelyf is. 'n Eksemplaar van die Blad waarin Anna se ouers se getuienis verskyn, is ingemessel in die hoeksteen van die Gereformeerde kerk Frankfort.


Die Nuwe Testamentiese apokriewe is 'n aantal geskrifte deur vroeë Christene waarin vertellings oor Jesus en sy leerstellings, die natuur van God, en die leerstellings van sy apostels en van hul lewens aangeteken is. Sommige van hierdie geskrifte is deur vroeë Christene as die Skrif beskou, maar sedert die vyfde eeu is daar algemene konsensus bereik wat die Nuwe Testament tot die 27 boeke van die moderne kanon beperk het. Die woord "apokrief" is oorspronklik 'n Griekse woord en verwys na dinge wat "weggesteek" of "verborge" is. Die algemene term verwys gewoonlik na boeke wat die kerk as nuttig, maar nie as Goddelik geïnspireerd beskou het nie. 'n Term wat dikwels deur die Griekse Vaders gebruik is, is "antilegomena" of "teenspraak teen", maar daar was ook teenspraak teen sekere kanonieke boeke, byvoorbeeld die Openbaring van Johannes. Geleerdes maak ook dikwels gebruik van die term pseudepigrapha, of "valslik geskryf" of "valslik toegeskryf", menende dat die geskrifte dikwels deur 'n anonieme outeur geskryf is wat die naam van 'n apostel aan sy werk gekoppel het.


Gedrag is die verskeidenheid aksies en maniere wat individue, organismes, stelsels of kunsmatige entiteite in verhouding tot hulleself of hulle omgewing uitvoer, insluitend die ander stelsels of organismes in die omgewing sowel as die (lewelose) fisiese omgewing. Dit is die stelsel of organisme se reaksie op verskeie stimuli of insette, hetsy intern of ekstern, bewustelik, of onbewustelik, openlik of heimlik, en willekeurig of onwillekeurig. Gesondheidsgedrag verwys na 'n persoon se oortuigings en optrede ten opsigte van sy gesondheid en welsyn. Gesondheidsgedrag is direkte faktore in die handhawing van 'n gesonde leefstyl. Dit word beïnvloed deur die maatskaplike, kulturele en fisiese omgewings waarin ons lewe en werk, en word deur individuele keuses en eksterne beperkings gevorm. Positiewe gedrag bevorder gesondheid en voorkom siektes terwyl die teenoorgestelde vir riskante gedrag geld. Gesonde gedrag is vroeë aanwysers van bevolkingsgesondheid. As gevolg van die tydsverloop wat tussen sekere gedrag en die ontwikkeling van 'n siekte bestaan, kan hierdie aanwysers 'n aanduiding van die toekomstige probleme en voordele van gesondheidsriskante en gesondheidsbevorderende gedrag wees. Gesondheidsgedrag kom nie in isolasie voor nie —dit word deur maatskaplike en kulturele norme beïnvloed en beperk.


Zelia Myer was die skuilnaam van Elizabeth Murray (1890–1988), ’n Afrikaanse skrywer van populêre romans. Elizabeth Murray is op 2 Julie 1890 op Swellendam gebore as die oudste dogter van die NG predikant George Murray. Haar ma was ’n nooi Meiring, wat kort na haar geboorte oorlede is, waarna haar pa weer trou, met Catharina Louw. Uit haar pa se tweede huwelik het sy tien halfbroers en –susters, naamlik Andrew, Adrian Jacobus, Charlotte, George Stegmann, Louis John, Maria Francis, Henry William, Harold Reitz, Helen en Margaretha. Sy kwalifiseer as musiekonderwyseres en trou met die predikant Johan Reyneke. Die egpaar het vyf kinders. Op 11 Oktober 1988 is sy oorlede. Onder die skuilnaam Zelia Myer skryf sy ontspanningsleesstof, wat hoofsaaklik deur boekklubs uitgegee word. “Die silwer rand” is ’n Christelike roman. Geni: http://www.geni.com/people/Elizabeth-Murray-b10c11/6000000008046158492 Worldcat: http://www.worldcat.org/search?q=au%3AMyer%2C+Zelia.&qt=hot_author Geni-webwerf: http://www.geni.com/people/Elizabeth-Murray-b10c11/6000000008046158492


G.S. Nienaber (*12 November 1903, distrik Fauresmith, Oranje-Vrystaat, – † 10 Desember 1994, Pretoria, Suid-Afrika) was ’n Afrikaanse taalkundige en broer van die bekende letterkundiges P.J. Nienaber en C.J.M. Nienaber. Sy belangrikste bydrae is op die gebied van die taalgeskiedenis, en lewer verskeie belangrike werke in hierdie genre. Hy skryf fiksie onder die skuilnaam André Marais. Gabriël Stephanus Nienaber is op 12 November 1903 op ’n plaas in die distrik Fauresmith in die Oranje-Vrystaat gebore. Sy ouers is Petrus Johannes Nienaber (1878–1950) en Jakoba Petronella van den Berg (1883–1966). Hy is die oudste van vyf kinders, vier broers en ’n suster. Die bekende letterkundiges P.J. Nienaber en C.J.M. Nienaber is twee van sy jonger broers. As jong kind pas hy bedags skape op en in die aande leer sy ma hom skryf en lees uit die Trap der Jeugd. Later ontvang hy vanaf sy sewende jaar onderrig deur medium Engels aan ’n plaasskool, waarvandaan hy na Petrusburg gaan en op Boshof matrikuleer.


Fennedine is 'n ou Duitse vroulike voornaam van Oos-Friesiese oorsprong. Die naam word afgelei van die name Fenne en Fentje (wat weer afkortings is van name wat met die lettergreep "fried" begin). 'n Ouer vorm van die naam is Fentjedina. Die tweede deel van die naam "dine" is 'n lettergreep wat die vroulike vorm van name in Oos-Friesland aandui (Ayeltdine – vroulike vorm van Ayelt; Tjardine – vroulike vorm van Tjard, ens.).


'n CAM-plant vermag om snags wanneer dit koeler is koolstofdioksied op te neem en om te sit in malaat, die suurres van appelsuur wat vier koolstofatome besit. Oordag kan die plant sy stomata dighou om vogverlies te verminder maar tog koolstofdioksied aan die ensiem rubisco aanbied om daarmee fotosintese uit te voer. Die malaat word daarby gedekarboksileer en vorm dus die stoormeganisme. Dit is 'n aanpassing wat veral by vetplante soos Mesembryanthemum nodiflorum aangetref word. Die water wat vetplante in die vakuole van hul weefsels stoor, word dikwels ook gebruik om die snagsgevormde malaat te stoor. biology-online. Hierdie artikel is ’n saadjie. Voel vry om Wikipedia te help deur dit uit te brei.


Okkert Brits (gebore 22 Augustus 1973 in Uitenhage) is 'n voormalige Suid-Afrikaanse baan- en veldatleet wat in paalspring gespesialiseer het. Hy het vier goue medaljes by die Afrika-atletiekkampioenskap, en twee goue medaljes by die Alle-Afrika Spele gewen. In 2003 het hy 'n silwermedalje by die Atletiekwêreldbyeenkoms verower. Hy het ook goud by die Statebondspele van 2002 en brons by die IAAF Wêreld Binnenshuise Kampioenskap van 1995 ingepalm. Sy persoonlike beste sprong van 6,03 m, wat hy in 1995 opgestel het, is 'n Afrika-rekord. Dit maak hom die eerste persoon uit Afrika wat hoër as 6 meter kon spring. Hy het aan die Olimpiese Spele van 1996, 2000 en 2004 deelgeneem, en 'n sewende plek in 2000 behaal. Tydens die seisoen van 1995 het hy die nommer een-posisie op die wêreldranglys beklee. Brits is in 2003 met Jane Gillespie getroud. Die egpaar het twee kinders, Sarah Jane Brits (gebore in 2005) en David Okkert Brits (gebore in 2006). In 2009 het Brits en Elizabeth Ann Morris ('n vriendin van hom) aan die 3de seisoen van die Survivor South Afrika-werklikheidsreeks deelgeneem.


Benmore Gardens is 'n klein voorstad van Johannesburg, Suid-Afrika wat in die noordelike deel van die stad geleë is. "Subplek Benmore Gardens". Sensus 2001. Hierdie artikel omtrent 'n plek in Johannesburg is slegs ’n saadjie. Jy kan Wikipedia help deur dit uit te brei.


Susan Botha is ’n Afrikaanse digter en skrywer. Susan Botha is ’n gemeenskapsjoernalis in die Paarl en is betrokke by verskeie gemeenskapsprojekte, wat insluit Vigs en leesprojekte onder die jeug. Sy was vir die laaste ruk van sy lewe Leonard Koza se lewensmaat. Sy skryf gedigte, kortverhale en kinderverhale in Afrikaans en Engels. Haar werk is al in Nederland en Amerika gepubliseer en sy tree ook op verskeie geleenthede op by die Woordfees op Stellenbosch. Van haar gedigte word opgeneem in die versamelbundel “Metafore vir herlewing”, wat saamgestel word deur die Afrikaanse Skrywersvereniging. Afrikaanse Skrywerskring “Metafore van herlewing” LAPA Uitgewers Pretoria Eerste druk 2002


Fonteinriet (Elegia capensis (Burm.f.) Schelpe) is 'n restio wat voorkom in die Wes-Kaap en die suidweste van die Oos-Kaap. Op die SANBI-rooilys is die spesie, wat endemies aan Suid-Afrika is, as veilig (LC) gelys. Dit is 'n plant wat 3 m hoog kan word en 'n bietjie na bamboes lyk. Maar dit lyk ook soos 'n reusagtige perdestert, omdat elke knoop sommige naaldagtige sytakkies het. Daarom is dit oorspronklik as 'n Equisetum-spesie beskryf. Die plant kom veral in bergfynbos voor tot op 'n hoogte van 1600 m. Die manlike en die vroulike bloeisels is pluime wat 35 cm lank kan word. Die plant vorm wortelstokke wat sydelingse verspreiding kan veroorsaak. Na veldbrande sal die plant opnuut vanuit sy wortelstok opgroei. ook: besemriet, katstert, kanet SANBI-rooilys. "PlantZAfrica" (in Engels). Geargiveer vanaf die oorspronklike op 4 Maart 2016. Wikimedia Commons het meer media in die kategorie Fonteinriet.


Dominique Botha is ’n Afrikaanse skrywer wat etlike pryse wen met die roman “Valsrivier”. Dominique Botha word groot op die plaas Rietpan in die Vrystaat. Sy is lid van die Pirogue kollektief, ’n inisiatief van Breyten Breytenbach se Gorée-instituut in Dakar in Senegal wat kunstenaars in Afrika ondersteun. Verder dien sy op die raad van die Spier-kunstrust, die Afrika-sentrum en die Yellowwoods- kunstrust. Sy is getroud met Adi Enthoven en die egpaar het vier kinders. Hulle bly in Johannesburg Sy skryf in standerd vier ’n opstel oor Racheltjie de Beer wat haar onderwyseres gaande het en haar ouers spesiaal hiervan in kennis stel. Ten spyte hiervan neem sy haar skryfwerk nie ernstig op nie en dit is eers die behoefte om die dood van haar broer te verwerk wat haar ernstig laat skryf. “Valsrivier” is ’n biografiese roman wat handel oor die skrywer se verhouding met haar ouer broer Paul. Hy is agtien maande ouer as sy en die oudste van die vyf kinders in die gesin. Hulle word saam groot op die plaas Rietpan in die distrik Viljoenskroon in die Vrystaat, aan die walle van die rivier.


Agas was die twaalfde koning van die koninkryk van Juda en het 16 jaar regeer. Hy was uit die familie van koning Dawid en die seun van koning Jotam. Volgens die Bybel het hy die Here uitgetart deur offers aan ander gode te bring. Ná sy dood is hy nie in die begraafplaas van die konings begrawe nie. Tydens sy regeringstyd is koning Hosea van die noordelike koninkryk van Israel in ballingskap weggevoer. Hy is deur sy seun Hiskia opgevolg. 2 Konings 16:1-20 Die Bybel (1953-Vertaling) Reinecker, Fritz: Lexikon zur Bibel. R. Brockhaus Verlag, Wuppertal 1981. ISBN 3-417-24528-1 Lys van konings van Israel Lys van persone in die Bybel Hierdie artikel is ’n saadjie. Voel vry om Wikipedia te help deur dit uit te brei.


Hierdie artikel handel oor die Kaapse magistraat. Vir die akteur, sien Frank Brownlee (akteur). Frank Brownlee (*2 Augustus 1876, Kaapstad –† 11 Junie 1952, Pretoria) was 'n magistraat in die Transkei, wat daar in-diepte kennis opdoen van die plaaslike inwoners en verskeie boeke met hulle volksverhale skryf. Frank Harold Brownlee is op 2 Augustus 1876 in Claremont in Kaapstad gebore as die jongste van elf kinders van Charles Pacalt Brownlee (1821–1890), die eerste Minister van Naturellesake in die Kaapse Regering, en Frances Thomson. Sy ouers is op 14 Julie 1852 by die Lovedale Sendinginstituut met mekaar getroud, nadat hulle uit Skotland na Suid-Afrika geëmigreer het om sendingwerk te doen. Sy broers en susters is James Thomas Smith (1853), William Thomson (1855), Catherine Isabel (Cassie) (1858), John Innes (1862), Agnes Frances (1862), Hanna Maria (Pansy) (1863), Alexander Duff (1865), Charles de Jager (1868, reeds in 1870 oorlede), Hugh Roger (1870) en Ross Somerset (1871).


’n Boerka is ’n kleed wat vroue in sommige Islamitiese tradisies dra wat hul liggaam in die openbaar bedek. Die term kom oorspronklik van die Arabiese woord برقع, burquʻ of burqaʻ. Die sluiergedeelte vir die gesig is gewoonlik ’n reghoekige, halfdeursigtige stuk lap met die boonste deel vas aan ’n deel van die kopserp sodat die sluier oor die gesig hang. Dit kan opgelig word wanneer die vrou dit wil doen. In ander style is die nikab van die sluier aan een kant vas en bedek dit die gesig net onder die oë sodat die oë sigbaar is. Baie Moslems glo die tradisies oor die lewe van Mohammed, of die hadit, vereis dat beide mans en vroue in die openbaar fatsoenlik optree en aantrek. Dié vereiste word egter op baie verskillende manier vertolk deur Moslem-geleerdes en -gemeenskappe. In ’n vers in die Koran word gesê: O Profeet! Sê aan u eggenotes en aan u dogters en die vroue van die gelowiges, dat hulle ’n gedeelte van hulle omslagdoeke oor hul hoofde moet hang – dit is meer fatsoenlik – sodat hulle uitgeken kan word, en nie lastig geval mag word nie.


Hettie Cillié (17 Februarie 1885 - 1986) was ’n jeugverhaalskrywer, wat onder andere die eerste kosskoolverhaal in Afrikaans geskryf het. Hester Francina Cillié is op 17 Februarie 1885 op Donkerhoek in die distrik Pretoria gebore as een van agt kinders (vyf susters en drie broers). Haar vader, D.G. Cillié, is eers ’n boer op die wynplaas Patatskloof in Drakenstein in die Kaap maar word deur S.J. du Toit gewerf om onderwys in die Transvaal te gee. Die gesin trek dus in 1884 uit Wellington na die Transvaal, waar hy op Donkerhoek, sowat veertig myl van Pretoria, onderwys gee. Hier is sy gebore. Die vader gee na ’n aantal jare sy bedanking as onderwyser in om eerder weer te gaan boer. Na tydelike verblyf op ’n aantal plase (onder andere by Jopie Fourie se ouers) trek die familie in 1891 na die plaas Skietfontein, agter die Magaliesberg, wat voorheen aan generaal Piet Joubert behoort het. Sy ontvang haar laerskoolopleiding op die skool op die plaas. Tydens die Anglo-Boereoorlog bly hulle tot ses maande voor vredesluiting op die plaas, waarna die plaas afgebrand en hulle na ’n konsentrasiekamp gestuur word.


J. van Elders (1894–1970) was 'n Afrikaanse skrywer van ontspanningslektuur. Haar regte naam is Ellaline Gray Cason. Sy is as Ellaline Gray Rhind op 3 Oktober 1894 in Somerset-Oos in die Oos-Kaap gebore, maar haar ouers woon in die Transvaal en haar ma het slegs hierheen gekom om vir die geboorte by haar ouma te wees. Haar ouers is Eric Albert Rhind en Anna Maria van Niekerk. Later trek die gesin na die Kaapkolonie en sy gaan skool in Somerset-Oos totdat sy twaalf jaar oud is. Hulle trek dan weer terug na die Transvaal, waar sy aan die Heidelberg Volkskool matrikuleer. Sy word onderwyser en nadat sy ’n ruk skoolgehou het, trou sy met die boer William Davidson Cason. Hulle vestig hulle op ’n plaas naby Standerton en later naby Middelburg in die Transvaal. Die egpaar het vyf kinders, naamlik Marguerite Dorothea (wat by geboorte op 12 Februarie 1920 oorlede is), Mavis Joyce (25 Augustus 1921 – 5 Augustus 1994), William Arthur Louis (6 Julie 1923 – 29 Januarie 1965), Charmain Eileen (14 September 1924 – 10 Januarie 1925) en Errol Duncan (1 Desember 1925 – 10 Julie 1998).


Die Antieke Romeinse godsdiens omvat die etniese godsdiens van die stad Rome wat die Antieke Romeine gebruik het om hul as ’n volk te definieer, sowel as godsdienspraktyke wat aangeneem is van die volke wat onder Romeinse heerskappy gekom het. Die Romeine het hulself as baie godsdienstig beskou en hul sukses as ’n wêreldmag toegeskryf aan hul gelowigheid (pietas) en goeie verhoudings met die gode. Namate Rome in kontak met ander kulture gekom en hulle verower het, het al hoe meer Romeine ander volke se godsdiens begin aanvaar. In die 5de eeu v.C. is ’n groot deel van die Griekse mitologie geleidelik aanvaar totdat die Romeinse mitologie basies ’n weerspieëling van die Griekse godedom was. Aan die einde van die 3de eeu v.C. het elke Griekse god ’n Romeinse eweknie gehad. Die 12 Olimpiese gode was Jupiter/Zeus, Juno/Hera, Minerva/Atena, Mars/Ares, Neptunus/Poseidon, Diana/Artemis, Vulcanus/Hefaistos, Mercurius/Hermes, Vesta/Hestia, Ceres/Demeter, Apollo/Apollon en Venus/Afrodite. Ander gode het ingesluit Pluto/Hades, Bacchus/Dionisos, Aiskulapius/Asklepios, Proserpina/Persefone, ens. Romeinse mitologie Wikimedia Commons het meer media in die kategorie Antieke Romeinse godsdiens.


Richard Liversidge, natuurkundige, ornitoloog en museumdirekteur, is gebore op 17 September 1926 in Blantyre, Njassaland (later bekend as Malawië), en is oorlede op 15 September 2003 in Kimberley, Suid-Afrika. As kind het Liversidge vir verskeie tydperke in Indië, Tanzanië, Zambië en Zimbabwe gewoon, en dit was as skoolseun dat sy belangstelling in voëls ontstaan het. Sy aanvanklike opleiding was egter in ingenieurswese, wat begin het tydens 'n passer-en-draaier-vakleerlingskap. Hy het sy studies in ingenieurswese aan die Universiteit van Kaapstad, in 1946, begin. Terwyl hy voltyds in diens van die universiteit as tegnikus was, het hy dierkunde en plantkunde begin bestudeer, een vak per jaar, en uiteindelik in 1955 gegradueer. Hy het 'n aanstelling as ornitoloog by die Port Elizabeth-Museum aanvaar, waar hy sy navorsing oor die ekologie van die Kaapse tiptol begin het. Dié studie het gekulmineer in 'n PhD. Daarna het Liversidge by die Natalse Parkeraad as 'n natuurbewaarder gewerk. Liversidge was die eerste kurator by, en leidende gees agter, die Tsitsikamma Nasionale Park langs die Suid-Kaapse kus.


Jürg Jenatsch is die titel van die in 1876 gepubliseerde historiese roman van Conrad Ferdinand Meyer wat handel oor die pastoor en militêre leier Jörg Jenatsch uit Graubünden. Die roman speel af in die tyd van die Dertigjarige Oorlog. Aan die begin van die oorlog, strewe die Spanjaarde daarna om die Graubünden onder hul beheer te bring en om sodoende die strategies belangrike bergpasse onder hulle beheer te kry. Teen die Spanjaarde, tree die jong gereformeerde predikant, Jürg Jenatsch op. Hy is die leier van die Protestante van Graubünden, wat hulle land en tuiste wil verdedig. Sy teenstander op die rooms-Katolieke kant is die Baron Pompeius von Planta. Planta beplan 'n sameswering, in gevolge waarvan die vrou en kinders van Jenatschs tydens die Veltliner Protestantemoord vermoor word. Jenatsch en sy Gereformeerdes moet ontsnap, en die Spanjaarde en die Oostenrykers kan die Veltlinvallei beset. Jenatsch wat op Von Planta wil wraak neem vir dood van sy gesin agtervolg hom en onthoof hom in die nag met 'n byl. Ook in al die daaropvolgende handelinge word Jenatsch grootliks deur sy haat gedryf.


E.J. Dijkman (1840–1922) was die skrywer van die eerste Suid-Afrikaanse kookboek. Elizabeth Jane Eckley is op 25 Augustus 1840 in Londen gebore as dogter van John Collins Eckley en Jane Smith. Sy het drie broers (John Collins, Alfred Lloyd en William Henry) en twee susters (Margaret Ann en Henrietta Caroline) gehad. Haar vader was ’n skeepskaptein wat ongeveer 1845 met sy gesin na Kaapstad emigreer en hom eers hier en later in die vyftigerjare op Worcester vestig. Op 7 Januarie 1862 trou sy op Worcester met die sendeling Jan Hendrik Dijkman, wat op 22 Augustus 1839 in Rotterdam in Nederland gebore is. As sendeling van die Nederlandse Zendinggenootschap het hy in die veertigerjare na Suid-Afrika gekom. Sy verafrikaans hierna heeltemal. Die egpaar het sewe kinders, Elizabeth Jane Marie (gebore 4 Oktober 1863), John Henry de Vos (4 Januarie 1864), Bernardus Alfred Lloyd (25 April 1868), William George Harwood (19 Januarie 1869), Alfred George Eckley (7 Maart 1870), Gerard Arnold Barry (24 Mei 1872) en Gesina Catharina Adriana (24 Junie 1875).


Sarah du Pisanie is ’n Afrikaanse skrywer van liefdesromans. Sy skryf ook onder die skuilnaam Elna Senekal. Sarah Du Pisanie is op 21 Januarie 1940 in Oos-Londen gebore as die tweede oudste van ses kinders. Haar pa was daar verbonde aan die Suid-Afrikaanse Spoorweë en Hawens as kaptein van een van die sleepbote. Die gesin woon sedert Januarie 1951, toe sy elf jaar oud was, in Suidwes-Afrika, waarvan die grootste gedeelte van die tyd op Walvisbaai. In daardie tyd was daar geen hoërskool op Walvisbaai nie en sy matrikuleer aan die Windhoek. Hoërskool. Sy is op 19 Desember 1958 op negentienjarige ouderdom getroud met Johan Du Pisanie, wat gebore is en groot geword het op Steytlerville. Hy is verbonde aan die Suid-Afrikaanse Buro van Standaarde en word verskeie kere verplaas. Hulle bly eers op Velddrif en dan twee jaar op Lambertsbaai in Suid-Afrika. In 1984 verhuis hulle na Windhoek en later na Olifantshoek in die Kalahari, tussen Upington en Kathu. Die egpaar het vier kinders, Breana, Koos, Elna en Johani. Elna is in 1974 op negejarige ouderdom aan kanker dood, waarna die laatlammetjie, Johani, in 1976 gebore word.


Prof. Jacobus Albertus (Koos) van Rooy (gebore Ventersburg, Oranje-Vrystaat, 25 Julie 1932) was van 1957 tot 1966 ’n sendeling in die Gereformeerde Kerke in Suid-Afrika, van 1966 tot 1975 namens die Christelijke Gereformeerde Kerken in Nederland in Vendaland, en van 1975 tot sy emeritaat in 1998 teologiese professor, eers sowat 19 jaar aan die Hammanskraalse Teologiese Skool en nadat dié instelling by die Teologiese Skool Potchefstroom ingelyf is, aan laasgenoemde. Hy was hoofvertaler van die nuwe Venda-Bybel en het langer as 50 jaar aan verskeie Bybelvertalingsprojekte gewerk. Einde 2017 gevra oor die hoogtepunte in sy lewe, het prof. Van Rooy hom soos volg uitgelaat: "(Dis) vir my op my oudag 'n hoogtepunt om terug te kyk en te sien hoe die Here my soveel vreugde en genade gegee het in die ryke vrugte daarvan – soveel meer as wat ek in my wildste drome kon dink: soveel egte, toegewyde swart gelowiges hier in Vendaland en elders, veral onder die Vendasprekendes landswyd, met begaafde en besielde predikante, geestelik en akademies goed toegerus.


Hubertus Elffers (1858-1931) was ’n Nederlandse onderwyser wat hom in die negentiende eeu in Suid-Afrika vestig. Hy raak bekend as skrywer van vele taalhandboeke vir skoolgebruik en is ook digter en dramaturg. Hy is op 6 Maart 1858 in Haarlem in Holland gebore. Sy ouers is die koopman Pieter Elffers en Geertruida Elisabeth van der hulst. Sy eerste opvoeding ontvang hy aan die Doopsgesinde Gemeenteskool in die stad. Tegelykertyd woon hy ’n aandskool by waar hy op sy sewende jaar met Frans en op sy tiende met Duits begin. Hy is in sy jong dae baie siek en verwyl hierdie tyd met musiek, lees en tekenwerk en veral die leer van poësie, waardeur sy kunsaanleg van vroeg af gestimuleer word. Hy word vir twee jaar privaat onderrig en gaan dan in sy twaalfde jaar na ’n handelskool. Vanaf sy sestiende tot sy agtiende jaar studeer hy aan die Christelike Normaalskool te Nijmegen. Sy aanvanklike bedoeling is om as sendeling opgelei te word om sendingwerk in Nederlands-Oos-Indië te gaan doen, maar later besluit hy om hom eerder aan die onderwys te wy. Hy gee ’n paar maande onderwys in Haarlem en ontmoet dan vir ds.


Thomas Stubbs (Londen, Engeland, 1808 – distrik Queenstown, Kaapkolonie, 1877) was ’n Setlaarsweeskind, ambagsman en aanvoerder van Stubb's Rangers. Stubbs was die seun van John Stubbs en sy vrou, Anne Campbell. Die Stubbsgesin wat waarskynlik uit Yorkshire afkomstig was, het in Londen gewoon toe Stubbs se vader besluit om in vennootskap met John Brown te tree en saam met die 1820-Setlaars na die Kaap te emigreer. Die gesin het met die Northampton na die Kaap gekom en is 'n woonplaas gegee wat so gevaarlik was dat dit bekend geword het as Forlorn Hope. Dit was naby die roete van Trompettersdrift na die Visrivier en by kleigate waarheen die Xhosa periodiek gegaan het om rooi klei uit te grawe wat hulle vir kosmetiese doeleindes en handel met binnelandse stamme nodig gehad het. Handel oor die grense heen was onwettig (tot 1824), maar die digte bosse het gehelp om swart sowel as wit plunderaars en handelaars te versteek. In 1823 is John Stubbs gedood terwyl hy besig was met onwettige handel, en die volgende jaar het sy weduwee 'n paar maande ná die geboorte van 'n postume seun ook die lewe gelaat.


Gerrit Geertsema (1945–2012) was ’n akteur, hoofdirekteur van TRUK, die eerste feesdirekteur van die Klein Karoo Nasionale Kunstefees op Oudtshoorn en Afrikaanse dramaturg. Gerrit Lukas Geertsema is op 2 Maart 1945 gebore. Hy maak aanvanklik naam as akteur en tree op in produksies soos “Kringloop van die liefde” (1968), “Die terroriste” (1969) en “Die nag van Legio” (1972) en in die rolprente “Kruger Miljoene” (1967) en “Kwikstertjie” (1974). Hy is ook dramaregisseur van opvoerings soos SUKOVS se produksie van “Die rebellie van Lafras Verwey” (1972) en “Die houtjie van die galg”. Later word hy hoof van die Departement Drama aan die Universiteit van die Oranje-Vrystaat in Bloemfontein. Daarna is hy eers betrokke by die Streeks Uitvoerende Kunsteraad van die Oranje Vrystaat (SUKOVS) en word dan in 1983 hoofdirekteur van die Transvaalse Raad vir die Uitvoerende Kunste (TRUK), ’n pos wat hy tot met sy aftrede in 1990 beklee.